type: legislation

jurisdiction: EU

text:
 |
 52012PC0118
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le hathchúrsáil long /* COM/2012/0118 final - 2012/0055 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Comhthéacs
 ginearálta agus forais an togra
 Ábhar imní tromchúiseach go fóill iad na
 cleachtais lochtacha agus baolacha ó thaobh an chomhshaoil a ghabhann le
 díchóimeáil long. Déantar díchóimeáil ar an gcuid is mó de mhórshoithí
 tráchtála farraige i saoráidí ina n‐úsáidtear modhanna a bhfuil tionchar
 suntasach ar an gcomhshaol agus ar an tsláinte acu. Cuireann na gnéithe
 diúltacha sin bac ar athchúrsáil long a bheith ina thionscal atá inmharthana go
 fírinneach.
 In olcas, is dócha, a rachaidh an cor seo
 toisc go bhfuiltear ag tuar go mbeidh líon mór long ag dul chun a ndíchóimeála
 sna blianta atá romhainn mar thoradh ar an domhan a bheith rómhór, agus meastar
 go mbeidh an scéal amhlaidh go ceann cúig nó deich bliana eile ar a laghad. Ina
 theannta sin, de thoradh an buaicphointe in athchúrsáil long a bheith ag teacht
 thart ar an am chéanna le dáta an chéimnithe amach do thancaeir aonchabhlacha
 (2015), meastar gurb iad na saoráidí is ísle faoi bhun an chaighdeáin is gá,
 tríd is tríd, a bhainfidh sochar as an éileamh ar athchúrsáil.
 Cuireann Rialachán na Lastas Dramhaíola[1] chun feidhme ar leibhéal an
 Aontais Eorpaigh ceanglais Choinbhinsiún Basel maidir le rialú gluaiseachtaí
 trasteorann dhramhaíola guaisí agus a ndiúscairt. Cuireann sé foráil chun
 feidhme maidir le Leasú ar an gCoinbhinsiún (ar a dtugtar 'Leasú an Toirmisc')
 a chuireann cosc le hábhair ghuaiseacha a onnmhairiú lasmuigh den ECFE. Níl an
 leasú sin tagtha i bhfeidhm go fóill ar leibhéal idirnáisiúnta toisc gan é a
 bheith daingnithe a dhóthain.
 De réir Rialachán na Lastas Dramhaíola,
 aicmítear mar ábhar guaiseach longa atá bratach Ballstát den AE ar foluain acu
 agus atá ag dul chun a ndíchóimeála ós rud é go bhfuil ábhar guaiseach iontu.
 Dá thoradh sin, is laistigh den ECFE amháin a ceadaítear iad a dhíchóimeáil.
 Mar sin féin sáraíonn longa a bhfuil bratach Ballstát den AE ar foluain acu[2] an reachtaíocht seo go
 rímhinic, rud a fhágann rialacha Idirnáisiúnta agus reachtaíocht an Aontais
 araon gan éifeacht.
 Sa chéad dul síos, tá ceangal ag an
 neamhchomhlíonadh fhorleathan sin leis an easpa acmhainne athchúrsála atá ar
 fáil laistigh den ECFE, go háirithe maidir leis na longa is mó. Úsáidtear an
 acmhainn atá ann cheana ar an leibhéal Eorpach chun díchóimeáil a dhéanamh ar
 longa beaga agus ar longa rialtais agus ní ar mhórshoithí tráchtála farraige.
 Dála na longthógála, le scór éigin blianta anuas tá an díchóimeáil long ath‐aistrithe
 ó thíortha Eorpacha go tíortha lasmuigh den EFCE ar chúiseanna eacnamaíocha (éileamh
 ar chruach, costais ísle saothair, gan inmheánú ar chostas comhshaoil). Mar
 thoradh ar sin, ní raibh sé ina rogha inmharthana, go heacnamaíoch, breis
 acmhainne díchóimeála a fhorbairt san Eoraip.
 Tá acmhainn shuntasach athchúrsála lasmuigh
 den ECFE – sa tSín, san India, sa Phacastáin agus sa Bhanglaidéis. Táthar ag
 súil go mbeidh sé ar chumas saoráidí atá lonnaithe san ECFE, sa tSín, chomh
 maith le roinnt saoráidí atá lonnaithe san India, ceanglais Choinbhinsiún Hong
 Cong a chomhlíonadh faoi 2015.
 Is amhlaidh atá go leor acmhainne ar fáil faoi
 láthair sa tSín (2.83 milliún LDT[3]
 in 2009) a dhéanfadh cóireáil ar na longa a bhfuil bratach Ballstát den AE ar
 foluain acu go dtí 2030 (1.88 milliún LDT an t‐uasacmhainn bliantúil a
 bheidh ann le linn na tréimhse 2012–2030) agus beidh saoráid nua ag a bhfuil
 acmhainn 1 milliún LDT ag dul i mbun oibre go luath. De thoradh gníomhachtaí
 cur chun cinn ó údaráis phoiblí a tharla sé seo go háirithe ar mhargadh
 athchúrsála long ghlas, agus dúnadh saoráidí is ísle faoi bhun an chaighdeáin
 maraon le hinfheistíochtaí déanta ag úineirí long freagracha Eorpacha i
 saoráidí athchúrsála atá slán agus sábháilte.
 Ar an dara dul síos, is le leas saoráidí sa
 Bhanglaidéis, san India agus (go pointe níos lú) sa Phacastáin an staid ina
 bhfuil margadh athchúrsála na long faoi láthair agus gan é ar chumas
 iomaitheoirí eile, ar nós an AE, na Tuirce agus na Síne, atá ar chaighdeáin
 teicniúla níos airde, seilbh a ghabháil ar mhargaí nideoige, e.g. margaí
 nideoige do longa de chineálacha speisialta ar nós long beag agus soithí
 rialtais lena n‐áirítear longa cogaidh nó cabhlaigh na n‐úinéirí
 long atá faoi ghealltanas.
 Ar deireadh, níl an reachtaíocht atá ann faoi
 láthair in oiriúint do shainiúlachtaí long. Is deacair a rá cathain a iompaíonn
 long ina dramhaíl. Déanann úinéirí long a gcinntí maidir lena longa a sheoladh
 chun athchúrsála trí chomparáid eacnamaíoch a dhéanamh idir na costais agus na
 sochair long a choimeád in úsáid nó í a sheoladh chun a díchóimeála.
 Má déantar an cinneadh sin agus an long in
 uiscí idirnáisiúnta nó in uiscí atá i limistéar dlínse an stáit athchúrsála, tá
 se an‐deacair nó dodhéanta féin nósanna imeachta Rialachán na Lastas
 Dramhaíola a chur i bhfeidhm. Ina theannta sin, is gnách le longa trachtála a
 fhágann calafoirt agus uiscí Eorpacha an leas is mó is féidir a bhaint as an
 muiraistear deiridh trí earraí a sheachadadh san Áis díreach roimh an
 dhíchóimeáil. Mura bhfógraíonn úinéir loinge agus é ag fágáil calafoirt de
 chuid an AE go bhfuil sé ar intinn aige long a dhíchóimeáil, is iondúil nach
 féidir leis na húdaráis ábhartha aon idirghabháil a dhéanamh. Cuireann
 Rialachán na Lastas Dramhaíola cearta agus oibleagáidí ar an stát
 onnmhairiúcháin, ar an stát allmhairiúcháin agus, más infheidhme, ar na stáit
 idirthurais. Ní gá go gcuirfí stáit an chalafoirt ar an eolas áfach, maidir
 leis an intinn atá ag úinéir loinge an long a athchúrsáil. Ar deireadh,
 tarlaíonn sé minic go leor go ndíoltar long le hoibreoir eile ag tabhairt le
 fios mar dhea go leanfaidh an long de bheith ag trádáil, ach gurb amhlaidh a
 chuirtear go saoráid dhíchóimeála long í.
 Chun an reachtaíocht reatha a chur i bhfeidhm
 agus, go háirithe, chun toirmeasc a chur ar longa deireadh saoil a onnmhairiú
 go tíortha lasmuigh den ECFE, bheadh ar na Ballstáit iarracht a bheadh
 díréireach agus neamhéifeachtúil a dhéanamh chun na rialacha a fhorfheidhmiú
 toisc an easpa acmhainne athchúrsála laistigh den EFCE agus toisc an baol go n‐athródh
 long a stát clárúcháin ("bratstát").
 Chun an scéal a
 fheabhsú, d'iarr Páirtithe Choinbhinsiún Basel sa bhliain 2004 ar an Eagraíocht
 Mhuirí Idirnáisiúnta (IMO) ceanglais shainordaitheacha maidir le hathchúrsail
 long[4]a ullmhú. Sa bhliain 2006,
 d'fháiltigh Páirtithe Choinbhinsiún Basel roimh na céimeanna a bhí tógtha ag an
 IMO maidir leis an coinbhinsiún athchúrsála long a dhréachtadh agus d'aontaigh
 gurbh fhearr an dúbláil ionstraimí a sheachaint nuair atá an cuspóir céanna
 acu. Iarradh ar na Páirtithe measúnú a dhéanamh ar an leibhéal rialaithe agus
 forfheidhmithe atá bunaithe ag Coinbhinsiún Basel ina iomláine agus measúnú
 eile a dhéanamh ar an leibhéal rialaithe agus forfheidhmithe a bhfuiltear ag
 súil leis ón dréachtchoinbhinsiún athchúrsála long ina iomláine, agus an dá
 choinbhinsiún a chur i gcomparáid le chéile[5].
 I mBealtaine 2009 ghlac an Eagraíocht Mhuirí
 Idirnáisiúnta Coinbhinsiún Idirnáisiúnta Hong Cong maidir le hAthchúrsáil Long
 ar Bhealach Sábháilte agus Neamhdhíobhálach don Chomhshaol ('Coinbhinsiún Hong
 Cong' feasta). Nuair a thiocfaidh an Coinbhinsiún sin i bhfeidhm , cuirfidh sé
 ceanglas ar na Páirtithe (lena n‐áirítear Ballstáit an AE) díchóimeáil a
 dhéanamh ar a longa móra trachtála i dtíortha atá ina bpáirtithe den
 Choinbhinsiún, agus sna tíortha sin amháin. D'fhéadfadh tíortha san Áis a
 bheith san áireamh anseo, ar ghá a saoráidí díchóimeála long na caighdeáin a
 nglactar leo go hidirnáisiúnta a bhaint amach (caighdeáin atá níos airde ná na
 caighdeáin reatha). Beidh ar na saoráidí sin caitheamh le longa de chuid
 tíortha nach páirtithe den Choinbhinsiún iad ar bhealach cosúil leis an
 mbealach a chaitear leo siúd atá faoi bhrat Pháirtithe an Choinbhinsiúin (an
 clásal 'deireadh le cóireáil fhabhrach').
 Glacadh
 Coinbhinsiún Hong Cong sa bhliain 2009 ach beidh ar líon leordhóthanach de na
 bratstáit mhóra agus de na stáit athchúrsála é a dhaingniú chun é a theacht i
 bhfeidhm agus tús a chur lena éifeacht. Níltear ag súil go dtarlóidh se sin
 roimh 2020 ar a luaithe. Tiocfaidh an Coinbhinsiún seo i bhfeidhm ceithre mhí
 ar fhichid tar éis an dáta a chomhlíonfar na coinníollacha seo a leanas:
 –
 shínigh ar a laghad 15 Stát é gan chuntar chun é a
 dhaingniú, a ghlacadh nó a fhormheas, nó an ionstraim dhaingniúcháin, glactha,
 formheasta nó aontachais riachtanach a bheith taiscthe acu;
 –
 nach lú ná 40 % de mhórthonnáiste
 loingseoireachta tráchtála an domhain comhiomlán a gcabhlaigh thráchtála; agus
 –
 nach lú ná 3 % de mhórthonnáiste
 loingseoireachta tráchtála comhuasmhéid athchúrsála long bhliantúil le 10
 mbliain anuas na Stát sin.
 D'fháiltigh
 Páirtithe Choinbhinsiún Basel roimh ghlacadh Choinbhinsiún Hong Cong sa bhliain
 2010[6] agus tugadh faoi réamhmheasúnú
 lena fháil amach cé acu a leagann síos nó nach leagann síos Coinbhinsiún Hong
 Cong leibhéil rialaithe agus forfheidhmithe atá cóibhéiseach leis an leibhéal a
 leagann Choinbhinsiún Basel[7]síos.
 Thug an tAontas
 Eorpach agus na Ballstáit an measúnú chun críche in Aibreán 2010, agus
 thángthas ar an gconclúid go bhfuil an cuma ar Choinbhinsiún Hong Cong go
 gcuirfidh sé ar fáil leibhéal rialaithe agus forfheidhmithe atá coibhéiseach ar
 a laghad leis na leibhéil atá i gCoinbhinsiún Basel, maidir le longa atá
 aicmithe mar dhramhaíl faoi Choinbhinsiún Basel[8].
 I mí Dheireadh Fómhair 2011, mhol Páirtithe i
 gCoinbhinsiún Basel go ndaingneofaí Coinbhinsiún Hong Cong ionas go bhféadfadh
 sé teacht i bhfeidhm[9].
 Ghlac an Coimisiún
 Páipéar Uaine ar dhíchóimeáil fheabhsaithe long in 2007 agus Teachtaireacht ag
 moladh straitéis AE ar dhíchóimeáil long[10] in 2008.
 Bhí an straitéis dírithe ar bhearta chun na dalaí díchóimeála long a fheabhsú
 chomh luath agus is féidir, lena n‐áirítear le linn na hidirthréimhse
 roimh theacht i bhfeidhm do Choinbhinsiún Hong Cong: i.e. déileáil le
 mórphointí an Choinbhinsiúin, gníomhartha deonacha ag an tionscail a spreagadh,
 cuidiú teicniúil agus tacaíocht a sholáthar do thíortha i mbéal forbartha agus
 forfheidhmiú níos fearr a dhéanamh ar an reachtaíocht atá ann cheana. Tá an
 méid seo a leanas bainte amach ag an Straitéis:
 –
 Glacadh Coinbhinsiúin a chuirfidh feabhas ar
 athchúrsáil long a bhuí le nósanna imeachta atá in oiriúint do shainiúlachtaí
 long agus ceanglais shonracha a bheidh le comhlíonadh ag saoráidí athchúrsála
 feabhsaithe.
 –
 Tacaíocht do ghníomhartha deonacha ag an tionscail
 roimh theacht i bhfeidhm an Choinbhinsiúin:
 ·
 cur i bhfeidhm deonach cheanglais agus treoracha an
 Choinbhinsiúin (mar shampla, fardail de na hábhair ghuaiseacha a ullmhú),
 ·
 glacadh conarthaí díolacháin atá neamhdhíobhálach
 don chomhshaol,
 ·
 infheistiú i saoráidí athchúrsála atá sábháilte
 agus slán;
 –
 Rinneadh staidéar, taighde agus tionscadail
 phíolótacha chun measúnú a dhéanamh ar fhorbairtí nua agus chun
 teicneolaíochtaí athchúrsála long níos fearr a chur chun cinn i ndáil le longa
 a thagann faoi raon feidhme Choinbhinsiún Hong Cong agus i ndáil le longa eile.
 –
 Tá gníomhartha déanta ag an gCoimisiún chun Rialachán
 na Lastas Dramhaíola a chur chun feidhme níos fearr ón uair a tugadh le fios dó
 go mbeadh longa áirithe ag dul chun a ndíchóimeála.
 –
 Tá tacaíocht faighte ag tíortha athchúrsála trí
 dheontas faoin Clár Téamach ar mhaithe leis an gcomhshaol agus bainistíocht
 inbhuanaithe acmhainní nádúrtha lena n‐áirítear fuinneamh (ENRTP) a
 thabairt don "Chlár Domhanda um Athchúrsáil Inmharthana Long" á
 gcomhbhainistiú ag na rúnaíocht Choinbhinsiúin Basel, rúnaíocht na hEagraíochta
 Muirí Idirnáisiúnta agus rúnaíocht na hEagraíochta Idirnáisiúnta Saothair.
 1.2. Cuspóir an togra
 Is é cuspóir an Rialacháin Athchursála Long
 laghdú suntasach a dhéanamh ar na tionchair dhiúltacha atá ag athchúrsáil long
 a bhfuil bratach Ballstát den AE ar foluain acu, go speisialta san Áis Theas,
 gan ualaigh eacnamaíocha a chruthú gan ghá. Beidh mar thoradh ar an Rialachán
 atá beartaithe go dtiocfaidh ceanglais Choinbhinsiún Hong Cong go luath, agus
 dá réir brostóidh sé a theacht i bhfeidhm ar fud an domhain.
 1.3. Na forálacha atá ann cheana i
 réimse an togra
 Baineann an togra le glacadh rialacháin maidir le
 hathchúrsáil long. Tá sé i gceist go dtiocfadh rialachán nua in áit an chinn
 atá ann cheana Rialachán (EC) Uimh 1013/2006/[11]
 maidir le longa clúdaithe ag Coinbhinsiún Hong Cong.
 2. TORTHAÍ NA gCOMHAIRLIÚCHÁN LEIS NA
 PÁIRTITHE LEASMHAR AGUS NA MEASÚNUITHE TIONCHAIR
 2.1. Comhairliúchán leis na
 páirtithe leasmhara
 Chuaigh an Coimisiún i gcomhairle le
 geallsealbhóirí agus d'úsáid saineolas seachtrach trí chomhairliúchán poiblí a
 bhí ar siúl ó Aibreán go Meitheamh 2009 agus trí cheithre cheardlann le
 saineolaithe.
 Ba léir gur thacaigh formhór na
 ngeallsealbhóirí le Ballstáit eile an AE Coinbhinsiún Hong Cong a dhaingniú gan
 mhoill ionas go mbrostófaí a theacht i bhfeidhm trí Stáit eile a spreagadh lena
 dhaingniú. Tá roinnt mhaith geallsealbhóirí i bhfábhar an AE an Coinbhinsiún a
 chur chun feidhme go luath ós rud é go measann siad nach féidir moill a chur ar
 a theacht i bhfeidhm agus oibrithe á marú agus á ngortú i rith an ama agus
 mórdhochar á dhéanamh don chomhshaol. Tá roinnt a chreideann nár cheart don AE
 ceanglais bhreise a fhorchur a théann thar a bhfuil sa Choinbhinsiún. Tá na
 haighneachtaí, an achoimre ar na freagraí ón gcomhairliúchán poiblí agus na
 tuarascálacha ó na ceardlanna leis na geallsealbhóirí ar fáil ar an Idirlíon[12].
 Rinne Parlaimint na hEorpa, Coiste Eacnamaíoch
 agus Sóisialta na hEorpa agus an Chomhairle díospóireacht ar an Teachtaireacht
 agus ghlac siad, faoi sheach, Rún ar an 26 Márta 2009[13], Tuairim an 13 Bealtaine 2009[14] agus Conclúidí ar an 21 Deireadh
 Fómhair 2010[15]
 maidir le straitéis an AE i ndáil le longa a dhíchóimeáil ar bhealach níos
 fearr.
 2.2. Measúnú tionchair
 Rinne
 an Coimisiún measúnú tionchair chun breithniú a dhéanamh ar na roghanna maidir
 le córas athchúrsála long a d'fhéadfaí a fhorfheidhmiú go héifeachtach.
 Breithníodh na tionchair eacnamaíocha, sóisialta agus comhshaoil éagsúla.
 Cuireadh san áireamh na moltaí a rinne an bord
 um measúnú tionchair , ina raibh na príomh‐mhodhnuithe dírithe ar an ngá
 le sainiú níos soiléire ar an bhfadhb, cur i láthair níos soiléire ar na
 gníomhartha déanta cheana i dtíortha athchúrsála long sa chás bunlíne, neartú
 ar loighic na hidirghabhála chomh maith le nasc níos fearr idir na cuspóirí
 sonracha agus na cuspóirí oibriúcháin agus na fadhbanna agus na tiománaithe,
 agus anailís neartaithe de na roghanna beartas mar a bhaineann go háirithe le
 deacrachtaí forfheidhmithe agus comhlíontachta.
 Ní chomhlíonann ach pacáiste beartas D na
 cuspóirí sainaitheanta ina n‐iomláine, mar is léir ón measúnú tionchair.
 Is éard atá sa rogha seo Rialachán ad hoc a
 thabhairt isteach a chlúdódh na longa faoi Choinbhinsiún Hong Cong (mórshoithí
 tráchtála farraige). Chlúdódh an Rialachán saolré iomlán na long a bhfuil
 bratach Ballstát den AE ar foluain acu, chuirfeadh chun feidhme go luath
 forálacha Choinbhinsiúin Hong Cong, agus rud a cheadaíonn an Coinbhinsiún,
 bheadh ceanglais chomhshaoil níos déine ann maidir le saoráidí athchúrsála
 long. Ní cheadófar longa faoi bhrat Bhallstáit an AE a athchúrsáil ach i
 saoráidí a chomhlíonann na ceanglais.
 Cuirfear in iúl do Bhallstáit an AE i
 scríbhinn agus in am trátha an rún atá ag úinéirí long longa a sheoladh chun
 athchúrsála. Is leis an gceanglas seo maraon le smachtbhannaí a thabhairt
 isteach, a bheadh ar a laghad ar chomhchéim leis na cinn atá i bhfeidhm faoin
 reachtaíocht reatha, a chinnteofaí comhlíonadh na rialacha. Cé nach féidir a
 bheith ag súil go mbeadh sé ar chumas na saoráidí 'dul i dtír' atá ann faoi
 láthair na ceanglais seo a chomhlíonadh, d'fhéadfadh saoráidí uasghrádaithe na
 critéir a shásamh sa todhchaí. Chun míthuiscintí, forluí agus ualach riaracháin
 a sheachaint, longa a bheadh clúdaithe faoin reachtaíocht nua seo, ní chlúdófaí
 níos mó iad faoi Rialachán na Lastas Dramhaíola.
 Is é an pacáiste beartas sin is bonn leis an
 togra seo.
 3. EILIMINTÍ DLÍ AN TOGRA
 3.1. Achoimre ar an togra
 Tugann an togra reachtach seo aghaidh ar na
 longa atá faoi Choinbhinsiún Hong Cong (mórshoithí tráchtála farraige) trí
 úsáid a bhaint as Rialachán nua ad‐hoc. Clúdaíonn sé saolré iomlán long a
 bhfuil bratach Ballstát den AE ar foluain acu, cuireann chun feidhme roinnt
 d'fhorálacha Choinbhinsiúin Hong Cong (fardal ábhar ghuaiseach a bhunú,
 ceanglas longa a athchúrsáil i saoráidí atá slán agus sábháilte agus ceanglais
 ghinearálta is infheidhme maidir le longa roimh anathchúrsáil) agus, mar a
 cheadaítear sa Choinbhinsiún, tugann isteach na critéir chomhshaoil níos déine
 sula bhféadfaidhan Coinbhinsiún teacht i bhfeidhm (ceanglais ar shaoráidí
 athchúrsála, liosta Eorpach de shaoráidí athchúrsála a bhunú, conradh a bhunú
 idir úinéirí long agus na saoráidí athchúrsála long).
 Oibleagáid fardail a bhunú agus a choimeád
 maidir leis na hábhair ghuaiseacha atá i láthair ar bord na long.
 Beidh ar longa atá faoi bhrat Bhallstáit an AE
 fardal de na hábhair ghuaiseacha atá ar bord a bhunú agus a choimeád le linn
 soalré iomláin oibriúcháin na loinge. Iarrtar ar longa nua atá faoi bhrat
 Bhallstát fardal a bhunú láithreach ach tabharfar cúig bliana do longa atá ann
 cheana ceann a bhunú, ach amháin má seoltar chun a ndíchóimeála iad roimhe sin.
 Caithfear nuashonrú a dhéanamh ar an bhfardal
 agus é a chomhlánú roimh an long a sheoladh chun athchúrsála chun a chinntiú go
 bhfuil an tsaoráid athchúrsála long atá roghnaithe ábalta agus údaraithe na
 hábhair ghuaiseacha agus dramhaíl go léir ar bord a bhainistiú.
 Caithfear longa faoi bhrat Bhallstáit a
 dhíchóimeáil i saoráidí athchúrsála long atá sábháilte agus neamhdhíobhálach
 don chomhshaol
 Ullmhaíodh liosta ceanglas a shainíonn na
 ceanglais is gá don tsaoráid athchúrsála long a chomhlíonadh ar bhonn
 cheanglais theicniúla Choinbhinsiún Hong Cong. Tá ceanglais eile curtha isteach
 chun sláinte an duine a chosaint, an comhshaol a chosaint agus, go háirithe,
 chun a dheimhniú go ndéanfar cóireáil ar gach dramhaíl ghuaiseach ar bhealach
 atá neamhdhíobhálach don chomhshaol, sna saoráidí athchúrsála long agus má
 haistrítear i saoráidí bainistithe dramhaíola, má haistrítear iad chuig na
 saoráidí sin.
 Déanfaidh saoráidí athchúrsála aonair a
 chomhlíonann na ceanglais seo iarratas go gcuimseofaí iad ar liosta Eorpach de
 shaoráidí athchúrsála long. Is i saoráidí atá ar an liosta Eorpach agus sna
 saoráidí sin amháin, a cheadófar athchúrsáil long atá faoi bhrat Bhallstáit an
 AE.
 Nuair a bheidh feidhm le Coinbhinsiún Hong
 Cong, beidh ar na Páirtithe liostaí saoráidí athchúrsála long atá údaraithe acu
 i gcomhréir leis an gCoinbhinsiún a bhunú agus a tharchur. Seolfar na liostaí
 sin go dtí an Eagraíocht Mhuirí Idirnáisiúnta le scaipeadh mar is cuí. Beidh gá
 le athbhreithniú a dhéanamh ar an Rialachán ar athchúrsáil long nuair a bheidh
 fáil ar na liostaí ar leibhéal idirnáisiúnta ionas gur féidir ualach riaracháin
 agus dúbláil oibre a sheachaint leis an liosta Eorpach saoráidí athchúrsála
 long. D'fhéadfaí meicníocht aitheantais fhrithpháirtigh , mar shampla, a
 thabhairt isteacht.
 Ceanglais shainiúla réamh‐athchúrsála
 Beidh ar longa faoi bhrat Ballstáit íoslaghdú
 a dhéanamh ar an méid ábhair ghuaisigh atá ar bord (d'fhéadfadh sé bheith in
 iarmhar lastais, in ola breosla, etc.) roimh sheachadadh na loinge go háis
 athchúrsála long.
 I gcásanna tancaer, beidh ar na húinéirí long
 a chinntiú go sroicheann longa na saoráidí athchúrsála long i riocht inar
 féidir teastasú a dhéanamh orthu maidir le bheith sábháilte chun dul isteach
 iontu agus sábháilte chun obair the a dhéanamh iontu, chun pléascáin agus
 timpistí (marfacha) i measc oibrithe a sheachaint sna saoráidí athchúrsála
 long.
 Comhlíontadh reachtaíocht an Aontais a
 fheabhsú
 Murab ionann is an reachtaíocht atá ann
 cheana, tá an Rialachán molta bunaithe ar an gcóras rialála agus forfheidhmithe
 atá i gCoinbhinsiún Hong Cong, córas a ceapadh go sonrach do longa agus
 loingseoireacht idirnáisiúnta (deimhnithe, suirbhéanna, oibligeáidí sonracha
 don bhratstát, etc.).
 Tabharfaidh an Rialachán seo aghaidh ar an
 bhfadhb reatha, is é sin an uireasa rochtana dleathaí atá ag úinéirí long ar
 chumas athchúrsála, trí chead a thabhairt longa a athchúrsáil in saoráidí
 lasmuigh de ghrúpa tíortha an EFCE ar choinníoll go gcomhlíonann siad na ceanglais
 agus go bhfuil siad ar an liosta Eorpach.
 Ina theannta sin, cuirfear in iúl do
 Bhallstáit an AE i scríbhinn agus in am trátha i dtaobh intinn úinéirí long
 longa a sheoladh chun athchúrsála; ar an dóigh sin cuirfear deireadh leis an
 deacracht a bhaineann lena shuíomh cá huair a iompaíonn long ina dhramhaíl.
 Gheobhaidh na Ballstáit faisnéis faoin dáta atá sé beartaithe tús a chur leis
 an athchúrsáil agus í a chríochnú. Trí chomparáid a dhéanamh idir an liosta
 long ar eisíodh teastais fhardail dóibh agus an liosta long a athchúrsáladh i
 saoráidí údaraithe, beidh sé níos fusa dóibh athchúrsáil neamhdhleathach a
 shainaithint. Ina theannta sin, tabharfar isteach bearta sriantacha atá níos
 sonraí agus níos cruinne ná na cinn da bhforáiltear sa reachtaíocht atá ann
 faoi láthair. Cinnteoidh na ceanglais sin, in éindí le hinfhaighteacht ar
 dhóthain athchúrsála atá dleathach, slán agus sábháilte agus córas rialála atá
 in oiriúint go maith do shainiúlachtaí long, cinnteoidh siad go gcomhlíonadh
 níos fearr leis an reachtaíocht.
 Ar deireadh, chun míthuiscintí, forluí agus
 ualach riaracháin a sheachaint, ní bheidh longa a chlúdófar faoin reachtaíocht
 nua seo clúdaithe níos mó ag Rialachán na Lastas Dramhaíola.
 3.2. Bunús dlí
 Tá an togra bunaithe ar Airteagal 192(1)
 den CFAE.
 3.3. Prionsabal na coimhdeachta
 Tá feidhm ag
 prionsabal na coimhdeachta a mhéid nach bhfuil an togra faoi inniúlacht eisiach
 an AE.
 Tá athchúrsáil
 long clúdaithe cheana féin ag an reachtaíocht Eorpach, eadhon Rialachán na
 Lastas Dramhaíola.
 Ní féidir leis an
 Aontas Eorpach bheith ina pháirtí de Choinbhinsiún Hong Cong os rud é go bhfuil
 sé forchoimeádta do Stáit ar bhaill iad den Eagraíocht Mhuirí Idirnáisiúnta.
 Beidh príomhról ag Ballstáit an AE dá bhrí sin, mar bhratstáit den chuid is mó,
 i ndaingniú agus i mbaint amach chur chun feidhme fhorálacha an Choinbhinsiúin
 seo.
 Ní leor gníomhartha aonair ó Bhallstáit os rud
 é nach dtugann na Ballstáit go léir tosaíocht do dhaingniú Choinbhinsiún Hong
 Cong. Tá baol ann go gcuirfí ceanglais dhleathacha difriúla ar longa móra
 tráchtála a bhfuil bratach Ballstát den AE ar foluain acu, ag brath ar na
 Ballstáit difriúla lena mbaineann. D'fhéadfadh athrú brataí bheith mar thoradh
 air sin nó iomaíocht éagórach idir na Ballstáit atá ag feidhmiú mar bhratstáit.
 Sheachnófaí dúbláil oibre idir Ballstáit an AE
 agus d'éascófaí a nósanna imeachta mar bhratstáit ach liosta Eorpach saoráidí
 athchúrsála long a chomhlíonann na ceanglais a bhunú.
 Dhéanfadh ionchorprú Choinbhinsiún Hong Cong
 sa reachtaíocht Eorpach cinnteoireacht chomhchuibhithe a chur chun cinn agus
 chuirfeadh sé luas leis an bpróiseas daingnithe sna Ballstáit. Ina theannta
 sin, ba mhó an tionchar a bheadh ag luathghníomh ón AE ar thríú tíortha ná
 gníomh ó Bhallstáit aonair agus dá bhrí sin is mó seans go dtiocfadh
 Coinbhinsiún Hong Cong i bhfeidhm gan mhoill Dá bhrí sin tíolactar in éineacht
 leis an togra seo le haghaidh Rialacháin cinneadh ón gComhairle lena n‐údaraítear
 do na Ballstáit, ar mhaithe leis an Aontas Eorpach, Coinbhinsiún Idirnáisiúnta
 Hong Cong maidir le hAthchúrsáil Long ar Bhealach Sábháilte agus
 Neamhdhíobhálach don Chomhshaol, 2009 a dhaingniú agus aontú dó.
 3.4. Prionsabal na comhréireachta
 Comhlíonann an togra prionsabal na
 comhréireachta. Ní chuirtear aon ualach sa bhreis gan chall ar oibreoirí
 eacnamaíocha ná ar údaráis náisiúnta chun a chinntiú go ndéanfar athchúrsáil ar
 bhealach atá sábháilte agus neamhdhíobhálach don chomhshaol. Cé go bhfuil
 costais áirithe i gceist leis an togra d'úinéirí long (fardail ábhar guaiseacha
 a ullmhú agus suirbhéanna a dhéanamh), táthar ag súil go ndéanfaidh na
 buntáistí suntasacha comhshaoil agus sóisialta na costais sin.
 3.5. Rogha na hionstraime
 Rialachán an ionstraim atá beartaithe.
 Rialachán is ea an ionstraim reachtúil
 oiriúnach toisc go bhforchuirfidh sé, ar úinéirí long agus ar na Ballstáit, go
 díreach agus laistigh d'achar gearr, ceanglais cruinne atá le cur i bhfeidhm ag
 an am céanna agus sa bhealach céanna ar fud an Aontais. Dheimhneofaí cur chun
 feidhme comhchuibhithe ar Choinbhinsiún Hong Cong de thoradh na forbartha a
 déanadh ar cheanglais shaoráidí athchúrsála long atá sábháilte agus
 neamhdhíobhálach don chomhshaol agus an fhorbairt a déanadh ar liosta Eorpach
 saoráidí athchúrsála long.
 4. IMPLEACHT BHUISÉADACH
 Níl aon impleachtaí ag an togra do bhuiséad an
 Aontais.
 2012/0055 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le hathchúrsáil long
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 192(1) de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa,
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1) Longa ar dramhaíl iad agus
 atá faoi réir gluaiseachtaí trasteorann chun críche athchúrsála, rialaítear iad
 le Coinbhinsiún Basel maidir le rialú gluaiseachtaí trasteorann dramhaíola
 guaisí agus a ndiúscairt ('Coinbhinsiún Basel') agus le Rialachán (CE) Uimh. 1013/2006
 ó Pharlaimint na hEorpa agus ón gComhairle an 14 Meitheamh 2006
 maidir le loingsiú dramhaíola[16].
 Le Rialachán (AE) Uimh. 1013/2006 cuirtear chun feidhme Coinbhinsiún Basel
 agus leasú amháin[17]
 ar an gCoinbhinisiún a glacadh in 1995 nach bhfuil tagtha i bhfeidhm ar
 leibhéal idirnáisiúnta agus lena mbunaítear toirmeasc ar onnmhairiú dramhaíola
 guaisí chuig tíortha nach baill iad den Eagraíocht um Chomhar agus Fhorbairt
 Eacnamaíochta (ECFE). Ós rud é go bhfuil ábhair ghuaiseacha i longa, is gnách
 go n‐aicmítear mar dhramhaíl ghuaiseach iad agus ar an ábhar sin tá
 toirmeasc ar iad a onnmhairiú lena n‐athchúrsáil i saoráidí i dtíortha
 nach baill den ECFE iad.
 (2) Na sásraí atá ceaptha an
 reachtaíocht atá ann faoi láthair ar leibhéal Eorpach agus ar leibhéal
 idirnáisiúnta a rialú agus a chur chun feidhme, níl siad in oiriúint do
 shaintréithe long ná an loingsithe idirnáisiúnta agus is léir nach bhfuil siad
 in ann cosc a chur ar chleachtais athchúrsála long atá contúirteach agus
 neamhfhónta.
 (3) Is neamhleor an acmhainn
 athchúrsála long atá ag tíortha an ECFE faoi láthair agus a bhfuil rochtain
 dhleathach uirthi ag longa atá faoi bhratach Ballstáit. Is leor an acmhainn athchúrsála
 atá ann cheana i dtíortha nach baill den ECFE iad chun gach long atá faoi
 bhratach Ballstát den AE a chóireáil agus meastar go dtiocfaidh méadú ar an
 acmhainn sin faoi 2015 de thoradh gníomhaíochtaí tíortha athchúrsála chun
 ceanglais Choinbhinsiún Hong Cong a chomhlíonadh.
 (4) Ar iarratas ó Pháirtithe
 Choinbhinsiún Basel rinneadh Coinbhinsiún Idirnáisiúnta Hong Cong maidir le
 hAthchúrsáil Long ar Bhealach Sábháilte agus Neamhdhíobhálach don Chomhshaol
 ('Coinbhinsiún Hong Cong') a ghlacadh an 15 Bealtaine 2009 faoi
 choimirce na hEagraíochta Muirí Idirnáisiúnta. Ní thiocfaidh Coinbhinsiún Hong
 Cong i bhfeidhm go dtí 24 mí tar éis dháta a dhaingnithe ag 15 Stát
 ar a laghad arb ionann a gcabhlach trádála le chéile agus 40 % ar a laghad
 d'olltonnáiste loingeas trádála an domhain agus arb ionann a n‐uasacmhainn
 bliantúil d'athchúrsáil long le chéile le linn na 10 mbliain roimhe sin
 agus 3 % ar a laghad d'olltonnáiste loingeas tráchtála na Stát sin le
 chéile. Ba cheart do na Ballstáit an Coinbhinsiún a dhaingniú a luaithe is
 féidir d'fhonn a theacht i bhfeidhm a bhrostú. Cuimsíonn an Coinbhinsiún
 ceapadh, tógáil, oibriú agus ullmhú long chun athchúrsáil atá sábháilte agus
 neamhdhíobhálach don chomhshaol a éascú, gan sábháilteacht ná éifeachtúlacht
 oibríochtúil long a chur i mbaol. Chomh maith leis sin, cuimsíonn an
 Coinbhinsiún saoráidí athchúrsála long a oibriú ar bhealach atá sábháilte agus
 neamhdhíobhálach don chomhshaol, agus sásra iomchuí forfheidhmithe maidir le
 hathchúrsáil long a bhunú.
 (5) Foráiltear go sainráiteach i
 gCoinbhinsiún Hong Cong maidir le Páirtithe an Choinbhinsiúin bearta níos déine
 a dhéanamh i gcomhréir leis an dlí idirnáisiúnta, a fhad a bhaineann le longa a
 athchúrsáil ar bhealach atá sábháilte agus neamhdhíobhálach don chomhshaol, d'fhonn
 éifeachtaí díobhálacha ar shláinte an duine agus ar an gcomhshaol a sheachaint,
 a laghdú nó a íoslaghdú. Ach liosta Eorpach de shaoráidí athchúrsála long a
 chomhlíonann na ceanglais atá leagtha amach sa Rialacháin seo a bhunú, bheadh
 sé níos simplí an cuspóir sin a bhaint amach agus thiocfadh feabhas ar chúrsaí
 forfheidhmithe ós rud é gurbh fhusa do na bratstáit rialú a dhéanamh ar na
 longa a chuireann siad á n‐athchúrsáil. Ba cheart na ceanglais sin maidir
 le saoráidí athchúrsála long bheith bunaithe ar cheanglais Choinbhinsiún Hong
 Cong.
 (6) Is le leas eacnamaíoch
 bratstát a chuireann a gcuid long chuig saoráidí athchúrsála uasghrádaithe a
 chomhlíonann ceanglais Choinbhinsiún Hong Cong féachaint chuige go dtiocfaidh
 Coinbhinsiún Hong Cong i bhfeidhm a luaithe is féidir d'fhonn cothrom
 iomaíochta ar fud na cruinne a áirithiú.
 (7) Na longa sin nach
 gcumhdaítear le raon feidhme Choinbhinsiún Hong Cong ná raon feidhme an
 Rialacháin seo, ba cheart leanúint dá n‐athchúrsáil i gcomhréir le
 ceanglais Rialachán (CE) Uimh. 1013/2006 agus Threoir 2008/98/CE ó
 Pharlaimint na hEorpa agus ón gComhairle an 19 Samhain 2008 maidir le
 dramhaíl agus lena n‐aisghairtear Treoracha áirithe[18], faoi seach.
 (8) Is gá raon feidhme an
 Rialacháin seo, raon feidhme Rialacháin (CE) Uimh. 1013/2006 agus raon
 feidhme 2008/98/CE a shoiléiriú d'fhonn dúbailt gníomhartha rialála a bhfuil an
 cuspóir céanna acu a sheachaint.
 (9) Agus ceanglais an Rialacháin
 seo á léirmhíniú, ba cheart na treoirlínte a d'ullmhaigh an Eagraíocht Mhuirí
 Idirnáisiúnta chun tacú le Coinbhinsiún Hong Cong a chur san áireamh.
 (10) Ba cheart do na Ballstáit
 bearta a dhéanamh chun cosc a chur ar dhul timpeall na rialacha maidir le
 hathchúrsáil agus chun feabhas a chur ar thrédearcacht athchúrsála long. De
 réir mar a fhoráiltear i gCoinbhinsiún Hong Cong, ba cheart do na Ballstáit
 faisnéis a sholáthar maidir le longa ar eisíodh deimhniú fardail dóibh, longa a
 bhfuarthas dearbhú maidir le críochnú ina leith agus maidir le hathchúrsáil
 neamhdhleathach agus na gníomhartha iardain atá déanta acu.
 (11) Ba cheart do na Ballstáit
 rialacha a leagan síos i leith pionós is infheidhme maidir le sáruithe ar an
 Rialachán seo agus féachaint chuige go gcuirfear na pionóis sin i bhfeidhm
 ionas nach féidir dul timpeall ar na rialacha maidir le hathchúrsáil long. Na
 pionóis sin, a d'fhéadfadh a bheith de chineál sibhialta nó de chineál
 riaracháin, ba cheart iad a bheith éifeachtúil, comhréireach agus
 athchomhairleach.
 (12) Chun forbairtí a bhaineann
 leis na coinbhinsiúin idirnáisiúnta ábhartha a chur san áireamh, ba cheart an
 chumhacht gníomhartha a ghlacadh de réir Airteagal 290 den Chonradh ar
 Fheidhmiú an Aontais Eorpaigh a tharmligean chuig an gCoimisiún chun na
 hIarscríbhinní a ghabhann leis an Rialachán seo a thabhairt cothrom le dáta. Tá
 sé ríthábhachtach go ndéanfaidh an Coimisiún na comhairliúcháin iomchuí agus
 obair ullmhúcháin á déanamh aige, comhairliúcháin le saineolaithe san áireamh.
 Agus gníomhartha tarmligthe a n‐ullmhú agus a dtarraingt suas aige, ba
 cheart don Choimisiún a áirithiú go ndéanfar na doiciméid ábhartha a tharchur
 go comhuaineach, go tráthúil agus go hiomchuí chuig Parlaimint na hEorpa agus
 chuig an gComhairle.
 (13) D'fhonn coinníollacha
 aonfhoirmeacha a áirithiú do chur chun feidhme an Rialacháin seo, ba cheart
 cumhachtaí cur chun feidhme a thabhairt don Choimisiún. Ba cheart na cumhachtaí
 sin a fheidhmiú i gcomhréir le Rialachán (AE) Uimh. 182/2011 ó Pharlaimint
 na hEorpa agus ón gCoimisiún an 16 Feabhra 2011 lena leagtar síos na
 rialacha agus na prionsabail ghinearálta a bhaineann le sásraí maidir leis na
 Ballstáit rialú a dhéanamh ar fheidhmiú chumhachtaí chur chun feidhme an
 Choimisiúin[19].
 (14) Maidir leis an gcuspóir na
 héifeachtaí díobhálacha atá ag athchúrsáil, oibriú agus cothabháil long atá
 faoi bhratach Ballstáit ar shláinte an duine agus ar an gcomhshaol a chosc, a
 laghdú nó a dhíchur, ós rud é nach féidir leis na Ballstáit é a bhaint amach go
 leordhóthanach i ngeall ar nádúr idirnáisiúnta na loingseoireachta agus na
 hathchúrsála long, agus gur fearr is féidir, dá bhrí sin, é a bhaint amach ar
 leibhéal an Aontais, féadfaidh an tAontas bearta a ghlacadh, i gcomhréir le
 prionsabal na coimhdeachta mar atá leagtha amach in Airteagal 5 den
 Chonradh. I gcomhréir le prionsabal na comhréireachta, arna leagan amach san Airteagal
 sin, ní théann an Rialachán seo thar a bhfuil riachtanach chun an cuspóir sin a
 bhaint amach,
 TAR ÉIS AN RIALACHÁN SEO A GHLACADH:
 TEIDEAL I – RAON FEIDHME AGUS SAINMHÍNITHE
 Airteagal 1
 Cuspóir
 Is éard is cuspóir an Rialacháin seo na héifeachtaí
 díobhálacha atá ag athchúrsáil, oibriú agus cothabháil long atá faoi bhratach
 Ballstáit ar shláinte an duine agus ar an gcomhshaol a chosc, a laghdú nó a
 dhíchur.
 Airteagal 2
 Sainmhínithe
 1. Chun críocha an Rialacháin
 seo, beidh feidhm ag na sainmhínithe seo a leanas:
 (1)
 ciallaíonn 'long' gach cineál soithí a oibríonn nó
 a d'oibrigh sa mhuirthimpeallacht, lena n‐áirítear soithí intumtha,
 soithí snámha, árdáin snámha, árdáin fhéinardaithe, aonaid stórála snámha,
 Aonaid Snámha Stórála agus Aonaid Snámha Táirgthe, Stórála agus Díluchtaithe
 chomh maith le soithigh ar baineadh a cuid trealaimh díobh nó aon soitheach atá
 ar tarraingt;
 (2)
 ciallaíonn 'long nua' aon cheann de na nithe seo a
 leanas:
 (a)
 long a rachfar i gconradh tógála ina leith an lá a
 thiocfaidh an Rialachán seo i bhfeidhm nó ina dhiaidh;
 (b)
 long, nach bhfuil aon chonradh tógála ina leith
 ann, a bhfuil a cíle leagtha nó atá i riocht comhchosúil déanmhais, an lá a
 thiocfaidh an Rialachán seo i bhfeidhm nó sé mhí ina dhiaidh;
 (c)
 long arna seachadadh an lá a thiocfaidh an
 Rialachán seo i bhfeidhm nó 30 mí ina dhiadh;
 (3)
 ciallaíonn 'tancaer' tancaer ola mar atá
 sainmhínithe in Iarscríbhinn I a ghabhann leis an gCoinbhinsiún Idirnáisiúnta
 um Thruailliú ó Longa a Chosc (MARPOL) nó tancaer a bhfuil substaintí leachtacha
 urchóideacha ar bord mar atá sainmhínithe in Iarscríbhinn II a ghabhann leis an
 gCoinbhinsiún sin;
 (4)
 ciallaíonn 'ábhar guaiseach' aon ábhar nó substaint
 is dealraitheach a bheith ina chúis guaise do shláinte an duine nó don
 chomhshaol, lena n‐áirítear aon substaint a mheastar a bheidh
 contúirteach faoi Threoir 67/548/CEE[20]
 ón gComhairle agus faoi Rialachán 1272/2008 ó Pharlaimint na hEorpa agus ón
 gComhairle[21];
 (5)
 ciallaíonn 'athchúrsáil' long lán‐díchóimeáil
 nó páirt‐díchóimeáil long i saoráid athchúrsála long d'fhonn
 comhpháirteanna agus ábhar a ghnóthú lena n‐athphróiseáil agus lena n‐athúsáid,
 agus ábhair ghuaiseacha agus ábhair eile a n‐ionghabháil lena linn;
 áirítear leis sin oibríochtaí gaolmhara amhail stóráil agus cóireáil
 comhpháirteanna agus ábhar ar an láthair, ach ní áirítear a bpróiseáil ná a
 ndiúscairt ina dhaidh sin i saoráidí ar leith;
 (6)
 ciallaíonn 'saoráid athchúrsála long' limistéar
 sainithe ar láithreáin, clós nó saoráid é agus atá lonnaithe i mBallstát nó i
 dtríú tír agus a úsáidtear chun longa a athchúrsáil;
 (7)
 ciallaíonn 'comhlacht athchúrsála' úinéir na
 saoráide athchúrsála long nó aon eagraíocht nó duine eile a ghlac chuige
 freagracht na hathchúrsála long ó úinéir na saoráide athchúrsála long;
 (8)
 ciallaíonn 'údarás riaracháin' údarás rialtasach
 arna ainmniú ag Ballstát mar údarás atá freagrach, laistigh de limistéar
 geografach nó laistigh de réimse saineolais, as cúraimí a bhaineann le longa
 atá i dteideal bheith faoina bhratach nó le longa a oibríonn faoina údarás;
 (9)
 ciallaíonn 'údarás inniúil' údarás rialtasach arna
 ainmniú ag Ballstát le bheith freagrach, laistigh de limistéar geografach nó
 laistigh de réimse saineolais, as cúraimí a bhaineann le longa atá i dteideal
 bheith faoina bhratacha nó longa a oibríonn faoina údarás;
 (10)
 ciallaíonn 'olltonnáiste' an t‐olltonnáiste
 arna ríomh i gcomhréir leis na rialacha maidir le tonnáiste a thomhas atá in
 Iarscríbhinn I a ghabhann leis an gCoinbhinsiún Idirnáisiúnta maidir le
 Tonnáiste Long a Thomhas nó rialacha a bheidh in aon choinbhinsiún a ghlacfaidh
 a áit;
 (11)
 ciallaíonn 'duine inniúil' duine ag a bhfuil
 cáilíochtaí oiriúnacha, oiliúint oiriúnach agus eolas, taithí agus scil
 leordhóthanach chun an obair i gceist a dhéanamh;
 (12)
 ciallaíonn 'fostóir' duine nádúrtha nó dlítheanach
 a bhfuil fostaithe aige oibrí amháin nó níos mó a bhíonn ag gabháil
 d'athchúrsáil long;
 (13)
 ciallaíonn 'úinéir loinge' an duine nádúrtha nó an
 duine dlítheanach atá cláraithe mar úinéir na loinge, lena n‐áirítear an
 duine nádúrtha nó an duine dlítheanach ar leis é an long ar feadh tréimhse
 teoranta fad is atá a díol le saoráid athchúrsála long nó a aistriú chuig
 saoráid athchúrsála long ar feitheamh, nó de cheal clárú, an duine nádúrtha nó
 an duine dlítheanach ar leis é an long nó aon eagraíocht nó an duine a ghlac
 chuige an fhreagracht an long a oibriú ó úinéir na loinge, mar aon leis an
 duine dlítheanach a oibríonn long atá faoi úinéireacht stáit.
 (14)
 ciallaíonn 'suiteáil nua' suiteáil córas,
 trealaimh, inslithe nó ábhair eile ar long tar éis an lae a thiocfaidh an
 Rialachán seo i bhfeidhm;
 (15)
 ciallaíonn 'sábháilte chun dul isteach' long a
 chomhlíonann na critéir seo a leanas:
 (a)
 tá an cion ocsaigine san atmaisféar agus tiús na
 ngal inlasta laistigh de theorainneacha sábháilte;
 (b)
 tá aon ábhar tocsaineach san atmaisféar laistigh de
 tiúis incheadaithe;
 (c)
 ní bheidh mar thoradh ar aon iarmhar ná ábhar a
 bhaineann leis an obair arna húdarú ag an duine inniúil, má choimeádtar na
 dálaí atmaisféaracha mar atá siad, scaoileadh neamhrialaithe d'ábhair
 thocsaineacha ná tiús neamhshábháilte de ghala inlasta;
 (16)
 ciallaíonn 'sábháilte chun obair the a dhéanamh'
 áit sa long a chomhlíonann na critéir seo a leanas:
 (a)
 tá dálaí atmaisféaracha sábháilte neamhphléascach
 ann, gan aon ghás ann go háirithe, inar féidir trealamh stuatháthaithe
 leictrigh nó trealamh gástáthaithe, trealamh gearrtha nó dóite nó cineálacha
 eile lasracha gan chosaint a úsáid agus oibríochtaí téimh, meilte nó
 spréachghiniúna a dhéanamh;
 (b)
 tá na critéir 'sábháilte chun dul isteach' atá
 leagtha amach i bpointe 15 comhlíonta;
 (c)
 ní thiocfaidh athrú ar na dálaí atmaisféaracha mar
 thoradh ar an obair the;
 (d)
 rinneadh glanadh nó cóireáil leordhóthanach ar gach
 áit chóngarach sa tslí is go gcuirfear cosc ar bhriseadh amach nó leathnú
 dóiteán;
 (17)
 ciallaíonn 'cigireacht laithreáin' cigireacht ar an
 tsaoráid athchúrsála long á dheimhniú gurbh ann do na dálaí a bhfuil tuairisc
 orthu sna doiciméid fhíoraithe;
 (18)
 ciallaíonn 'dearbhú maidir le críochnú' dearbhú
 deimhniúcháin arna eisiúint ag an tsaoráid athchúrsála long gur críochnaíodh an
 athchúrsáil long i gcomhréir leis an Rialachán seo;
 (19)
 ciallaíonn 'oibrí' aon duine a dhéanann obair, is
 cuma cé acu obair rialta nó shealadach í, i gcomhthéacs caidrimh fostaíochta,
 lena n‐áirítear baill foirne a oibríonn d'fhochonraitheoirí;
 (20)
 ciallaíonn 'eagraíocht aitheanta' eagraíocht atá
 aitheanta i gcomhréir le Rialachán (CE) Uimh. 391/2009 ó Pharlaimint na
 hEorpa agus ón gComhairle[22];
 2. Chun críocha phointe 11 de
 mhír 1, is éard is féadfaidh a bheith i nduine inniúil oibrí oilte, nó fostaí
 bainistíochta atá in ann priacail cheirde, rioscaí agus an baol go nochtfaí
 fostaithe d'ábhair nó do dhálaí i saoráid athchúrsála long a d'fhéadfadh a
 bheith guaiseach a aithint agus a mheasúnú, agus atá in ann a shonrú cén
 chosaint is cén réamhchúraimí is gá chun na guaiseanna, na rioscaí nó an
 nochtadh sin a dhíchur nó a laghdú.
 Gan dochar do Threoir 2005/36/CE ó Pharlaimint na
 hEorpa agus ón gComhairle[23],
 féadfaidh an t‐údarás inniúil na critéir iomchuí a shainiú maidir leis na
 daoine sin a ainmniú agus féadfaidh sé na cúraimí atá le sannadh dóibh a
 chinneadh.
 Airteagal 3
 Raon Feidhme
 1. Beidh feidhm ag an Rialachán
 seo maidir le longa atá i dteideal bheith faoi bhratach Ballstáit atá ag oibriú
 faoina údarás.
 2. Ní bheidh feidhm ag an
 Rialachán seo maidir leis na longa seo a leanas:
 (a)
 longa cogaidh, longa cúntacha cabhlaigh ná longa
 eile ar le Ballstát iad nó a oibríonn Ballstát agus atá á n‐úsáid, i
 láthair na huaire i gceist, chun seirbhísí neamhthráchtála rialtais a chur ar
 fáil, agus chuige sin amháin.
 (b)
 longa a bhfuil níos lú ná 500 GT iontu;
 (c)
 longa nach n‐oibríonn le linn a saolré ach in
 uiscí atá faoi réir cheannasacht nó dhlínse an Stáit a bhfuil an long i
 dteideal bheith faoina bhratach..
 teideal ii – longa
 Airteagal 4
 Ábhair ghuaiseacha a rialú
 1. Suiteálacha nua ábhar ina
 bhfuil aispeist nó défheinilí polaclóirínithe, cuirfear toirmeasc uirthi ar
 gach long nua i gcomhréir le Treoir 96/59/CE ón gComhairle[24].
 2. Suiteálacha nua ábhar ina
 bhfuil substaintí rialaithe arna sainmhíniú i Rialachán (CE) Uimh. 1005/2009
 ó Pharlaimint na hEorpa agus ón gComhairle[25],
 cuirfear toirmeasc orthu i gcás gach loinge.
 3. I gcomhréir le Rialachán (CE)
 Uimh. 757/2010 ó Pharlaimint na hEorpa agus ón gComhairle[26], cuirfear toirmeasc ar
 shuiteáil nua ábhar ina bhfuil aigéad sulfónach sárfhluarochtáin (PFOS) agus a
 dhíorthaigh (PFOS).
 4. Déanfaidh na Ballstáit gach
 ceann de na bearta seo a leanas:
 (a)
 cosc nó srian a chur ar shuiteáil agus úsáid ábhar
 guaiseach dá dtagraítear i mír 1 go mír 3 ar longa atá i dteideal bheith faoi
 bhratach an Bhallstáit nó atá ag oibriú faoina údarás;
 (b)
 cosc nó srian a chur ar shuiteáil agus ar úsáid
 ábhar dá leithéidí ar longa agus iad i gcalafoirt, i longchlóis, i longchlóis
 deisiúcháin nó i gcríochfoirt amach ón gcósta;
 (c)
 féachaint chuige go héifeachtach go gcomhlíonfaidh
 longa na ceanglais atá leagtha amach i bpointe (a) agus (b).
 Airteagal 5
 Fardal ábhar guaiseach
 1. Beidh fardal ábhar guaiseach
 ar bord gach loinge nua.
 2. Déanfar fardal ábhar
 guaiseach a chur ar bun sula gcuirfear an long á hathchúrsáil, agus coinneofar
 ar bord é.
 3. Longa atá ann cheana agus atá
 cláraithe faoi bhratach tríú tíre agus a bhfuil iarratas á dhéanamh acu bheith
 cláraithe faoi bhratach Ballstáit, áiritheoidh siad go gcoinneofar fardal ábhar
 guaiseach ar bord.
 4. Comhlíonfaidh an fardal ábhar
 guaiseach na critéir seo a leanas:
 (a)
 bainfidh sé le long faoi leith;
 (b)
 beidh sé ina fhianaise go bhfuil an long ag urramú
 an toirmisc nó na srianta ar shuiteáil nó ar úsáid ábhar guaiseach i gcomhréir
 le hAirteagal 4;
 (c)
 beidh luaite ann, ar a laghad, na hábhair
 ghuaiseacha dá dtagraítear in Iarscríbhinn I agus atá i struchtúr nó i
 dtrealamh na loinge, an áit a bhfuil siad, agus garmheastachán ar na
 cainníochtaí díobh atá ann.
 5. Chomh maith lena bhfuil i mír
 4, ullmhófar plean i leith long atá ann cheana ina mbeidh cur síos ar an
 tseiceáil amhairc/ar an tseiceáil de réir samplála ar a bhfuil an fardal ábhar
 guaiseach bunaithe.
 6. Beidh trí chuid san fhardal
 ábhar guaiseach:
 (a)
 liosta de na hábhair ghuaiseacha dá dtagraítear in
 Iarscríbhinn I agus atá i struchtúr nó i dtrealamh na loinge, an áit a bhfuil
 siad, agus garmheastachán ar na cainníochtaí díobh atá ann (Cuid I);
 (b)
 liosta den dramhaíl atá ar bord na loinge, lena n‐áirítear
 dramhaíl a gineadh le linn oibriú na loinge (Cuid II);
 (c)
 liosta de na stórais atá ar bord na loinge nuair
 atá an cinneadh déanta í a athchúrsáil (Cuid III).
 7. Coinneofar ord maith ar Chuid
 I den fhardal ábhar guaiseach agus déanfar í a thabhairt cothrom le dáta i
 gcaitheamh shaolré oibríochtúil na loinge, agus cuirfear san áireamh inti aon
 suiteálacha nua ina bhfuil ábhar guaiseach dá dtagraítear in Iarscríbhinn I
 agus aon athruithe ábhartha ar struchtúr agus ar threalamh na loinge.
 8. Roimh an athchúrsáil, déanfar
 Cuid II, a fhad a bhaineann le dramhaíl a gineadh le linn oibriú na loinge, a
 ionchorprú san fhardal a mbeidh ord maith air agus a bheidh nuashonraithe, agus
 déanfaidh an Ballstát a bhfuil san long faoina bhratach é a fhíorú.
 9. Tabharfar de chumhacht don
 Choimisiún gníomhartha tarmlighte a ghlacadh i gcomhréir le hAirteagal 26
 chun an liosta ítimí ar an bhfardal ábhar guaiseach atá in Iarscríbhinn I a
 nuashonrú.
 Airteagal 6
 Ullmhúchán don athchúrsáil: ceanglais
 ghinearálta
 1. Áiritheoidh úinéirí long an
 méid seo a leanas i leith a gcuid long:
 (a)
 roimh fhoilsiú an liosta Eorpaigh, go ndéanfar iad
 a athchúrsáil i saoráid athchúrsála long atá lonnaithe san Aontas nó i dtír is
 ball den ECFE í, agus sna saoráidí sin amháin;
 (b)
 tar éis fhoilsiú an liosta Eorpaigh, go ndéanfar
 iad a athchúrsáil i saoráidí athchúrsála atá ar an liosta Eorpach, agus sna
 saoráidí sin amháin;
 (c)
 le linn na tréimhse roimh don long dul isteach sa
 tsaoráid athchúrsála, go n‐oibreofar iad sa tslí is go laghdófar a oiread
 is féidir a bhfuil fanta ar bord d'iarmhar lasta, d'ola breosla agus de
 dhramhaíl a gineadh le linn oibriú na loinge;
 (d)
 go ndéanfar an fardal ábhar guaiseach a thabhairt
 cothrom le dáta agus a chríochnú i gcomhréir le hAirteagal 5;
 (e)
 roimh aon sórt athchúrsála a dhéanamh, go mbeidh
 deimhniú ullmhachta chun athchúrsála acu arna eisiúint ag an mBallstát a bhfuil
 siad faoina mbratach.
 2. Ina theannta sin, áiritheoidh
 úinéirí long go mbeidh na humair lasta agus na seomraí caidéil sa riocht gur
 féidir a dheimhniú go bhfuil sé sábháilte dul isteach iontu agus sábháilte
 obair the a dhéanamh iontu.
 Airteagal 7
 Plean athchúrsála loinge
 1. Sula ndéanfar aon sórt athchúrsála
 ar long, ullmhófar plean athchúrsála a bhainfidh le long faoi leith.
 2. Maidir leis an bplean
 athchúrsála loinge:
 (a)
 ullmhóidh an tsaoráid athchúrsála long é ag cur san
 áireamh faisnéis arna soláthar ag an úinéir loinge i gcomhréir le pointe (b) d'Airteagal 9(3);
 (b)
 ullmhófar é i dteanga oifigiúil de chuid na tíre a
 údaraíonn an tsaoráid athchúrsála long, agus i gcás nach Béarla, Fraincis ná
 Spáinnis an teanga sin, aistreofar é go ceann de na teangacha sin;
 (c)
 beidh faisnéis ann maidir le bunú agus coinneáil ar
 bhun na gcritéar sábháilte chun dul isteach agus sábháilte chun obair thé a
 dhéanamh, agus maidir le faireachán a dhéanamh orthu;
 (d)
 beidh faisnéis ann maidir le cineál agus méid na n‐ábhar
 guaiseach agus na dramhaíola a ghinfidh athchúrsáil na loinge i gceist, lena n‐áirítear
 ábhair atá luaite san fhardal ábhar guaiseach, agus maidir leis an gcaoi a
 gcóireálfar na hábhair ghuaiseacha sin sa tsaoráid agus i saoráidí eile ina
 dhiaidh sin;
 (e)
 i gcás ina n‐úsáidfear níos mó ná aon saoráid
 athchúrsála long amháin, ainmneofar na saoráidí athchúrsála long atá sé
 beartaithe a úsáid agus sonrófar na gníomhaíochtaí athchúrsála agus an t‐ord
 ina ndéanfar iad i ngach saoráid athchúrsála long údaraithe.
 Airteagal 8
 Suirbhéanna
 1. Is oifigigh de chuid an
 údaráis riaracháin nó de chuid eagraíochta aitheanta atá ag gníomhú thar ceann
 an údaráis riaracháin a dhéanfaidh na suirbhéanna.
 2. Beidh longa faoi réir na
 suirbhéanna seo a leanas:
 (a)
 suirbhé tosaigh;
 (b)
 suirbhé athnuachana;
 (c)
 suirbhé breise;
 (d)
 suirbhé deiridh;
 3. Déanfar an suirbhé tosaigh
 sula gcuirfear i seirbhís an long, nó sula n‐eiseofar an deimhniú
 fardail. Fíoróidh na hoifigigh a dhéanfaidh an suirbhé go bhfuil Cuid I den
 fhardal ábhar guaiseach ag comhlíonadh cheanglais an Rialacháin seo.
 4. Déanfar an suirbhé athnuachana
 i gceann tréimhsí arna sonrú ag an údarás riaracháin, ach ní fhéadfaidh na
 tréimhsí sin bheith níos faide ná cúig bliana. Fíoróidh na hoifigigh a
 dhéanfaidh an suirbhé go bhfuil Cuid I den fhardal ábhar guaiseach ag
 comhlíonadh cheanglais an Rialacháin seo.
 5. Maidir leis an suirbhé
 breise, is cuma cé acu suirbhé ginearálta nó suirbhé páirteach é, féadfar é a
 dhéanamh ar iarratas ón úinéir loinge tar éis struchtúr, trealamh, córais,
 feistis, cóirithe agus ábhar na loinge a athrú, a athsholáthar nó mórdheisiú a
 dhéanamh orthu. Áiritheoidh na hoifigigh a dhéanfaidh an suirbhé go ndéanfar
 aon athrú, athsholáthar, nó mórdheisiú den sórt sin sa chruth is go bhfuil
 ceanglais an Rialacháin seo á gcomhlíonadh ag an long, agus fíoróidh siad go
 bhfuil Cuid I den fhardal ábhar guaiseach arna leasú dá réir.
 6. Déanfar an suirbhé deiridh
 sula dtógfar an long as seirbhís agus sula gcuirfear tús le hathchúrsáil na
 loinge.
 Fíoróidh na hoifigigh a dhéanfaidh
 an suirbhé an méid seo a leanas:
 (a)
 go gcomhlíonann an fardal ábhar guaiseach ceanglais
 an Rialacháin seo;
 (b)
 go bhfuil an fardal ábhar guaiseach curtha san
 áireamh mar is ceart sa phlean athchúrsála loinge;
 (c)
 go bhfuil an fhaisnéis seo a leanas sa phlean
 athchúrsála loinge:
 (1)
 bunú agus coinneáil ar bhun na gcritéar sábháilte chun
 dul isteach agus sábháilte chun obair the a dhéanamh, agus faireachán a
 dhéanamh orthu;
 (2)
 cóireáil ábhar guaiseach agus dramhaíola a ghineann
 athchúrsáil na loinge i gceist sa tsaoráid athchúrsála agus in aon saoráid
 cóireála dramhaíola údaraithe;
 (d)
 go bhfuil conradh a chomhlíonann Airteagal 9
 idir an t‐úinéir loinge agus an tsaoráid athchúrsála long;
 (e)
 go bhfuil an tsaoráid athchúrsála long ina bhfuil
 sé beartaithe an long a athchúrsáil ar an liosta Eorpach.
 7. I gcás long atá ann cheana
 agus a bhfuil a ndíchóimeáil beartaithe, déanfar an suirbhé tosaigh agus an
 suirbhé deiridh san am céanna.
 Airteagal 9
 Conradh idir an t‐úinéir loinge agus
 saoráid athchúrsála long
 1. Úinéir loinge agus saoráid
 athchúrsála long a chomhlíonann na ceanglais atá leagtha amach in Airteagal 12,
 rachaidh siad i gconradh maidir le haon long is gá a athchúrsáil.
 2. Beidh éifeacht leis an
 gconradh ar a dhéanaí ón uair a iarrfar an suirbhé deiridh dá dtagraítear in Airteagal 8(1)(d),
 agus leanfaidh d'éifeacht a bheith aige go mbeidh an athchúrsáil críochnaithe.
 3. Cuirfidh an conradh na
 hoibleagáidí seo a leanas ar an úinéir loinge:
 (a)
 na ceanglais ghinearálta maidir le hullmhúchán don
 athchúrsáil dá dtagraítear in Airteagal 6 a chur i bhfeidhm;
 (b)
 an fhaisnéis go léir is ábhartha don long a
 sholáthar don tsaoráid athchúrsála long, ar faisnéis í a bhfuil gá léi chun an
 plean athchúrsála long a cheanglaítear le hAirteagal 7 a ullmhú;
 (c)
 an long a thabhairt ar ais roimh thús na
 hathchúrsála nó tar éis thús na hathchúrsála, nuair atá sé sin indéanta go
 teicniúil, i gcás nach bhfuil an cion d'ábhair
 ghuaiseacha ar bord ag teacht, cuid mhaith, lena bhfuil san fhardal ábhar
 guaiseach agus nach féidir an long a athchúrsáil mar is ceart dá thoradh sin.
 4. Cuirfidh an conradh na
 hoibleagáidí seo a leanas ar an úinéir loinge:
 (a)
 plean athchúrsála loinge a bhainfidh le long faoi
 leith a ullmhú i gcomhar leis an úinéir loinge i gcomhréir le hAirteagal 7;
 (b)
 an dáta atá beartaithe tús a chur leis an
 athchúrsáil a thuairisciú don úinéir loinge i gcomhréir leis an bhfoirm atá
 leagtha síos in Iarscríbhinn II;
 (c)
 toirmeasc a chur ar thús a chur le haon sórt
 athchúrsála ar an long sula gcuirfear isteach an tuarascáil dá dtagraítear i
 bpointe (b);
 (d)
 agus iad ag ullmhú d'athchúrsáil loinge, fógra i
 scríbhinn a thabhairt ar a laghad 14 lá roimh an dáta atá beartaithe tús a chur
 leis an athchúrsáil do na húdaráis inniúla ábhartha maidir lena rún an long i
 gceist a athchúrsáil:
 (i) ainm an Stáit a bhfuil an long i dteideal
 bheith faoina bhratach;
 (ii) an dáta a cláraíodh an long leis an Stát
 sin;
 (iii) uimhir aitheantais na loinge (an uimhir
 IMO);
 (iv) an uimhir cabhlach (i gcás seachadadh loinge
 nua);
 (v) ainm agus cineál na loinge;
 (vi) an calafort lena bhfuil an long cláraithe;
 (vii) ainm agus seoladh an úinéara long agus uimhir
 aitheantais IMO an úinéara chláraithe;
 (viii) ainm agus seoladh na cuideachta mar aon
 lena huimhir aitheantais IMO;
 (ix) ainm gach cuideachta aicmiúcháin a bhfuil an
 long cláraithe leo;
 (x) príomhthréithe na loinge (fad os a cionn,
 seas, domhain, meáchan eadróm, olltonnáiste agus glantonnáiste, agus cineál
 agus rátáil an innill);
 (xi) an fardal ábhar guaiseach; agus
 (xii) an dréachtphlean athchúrsála loinge;
 (e)
 gach sórt dramhaíola a ghintear sa tsaoráid
 athchúrsála long a aistriú chuig saoráidí cóireála dramhaíola atá údaraithe ag
 na húdaráis inniúla an dramhaíl sin a chóireáil agus a dhiúscairt ar bhealach
 sábháilte neamhdhíobhálach don chomhshaol, agus chuig na saoráidí sin amháin;
 (f)
 nuair atá lán‐athchúrsáil nó páirt‐athchúrsáil
 loinge críochnaithe i gcomhréir leis an Rialachán seo, críochnú na hathchúrsála
 a chur in iúl don úinéir loinge i gcomhréir leis an bhfoirm atá leagtha síos in
 Iarscríbhinn III.
 5. Tabharfar de chumhacht don
 Choimisiún gníomhartha tarmlighte a ghlacadh i gcomhréir le hAirteagal 26
 maidir leis an bhfoirm um thuairisciú an dáta atá beartaithe tús a chur le
 hathchúrsáil loinge atá leagtha síos in Iarscríbhinn II a thabhairt cothrom le
 dáta.
 6. Tabharfar de chumhacht don
 Choimisiún gníomhartha tarmlighte a ghlacadh i gcomhréir le hAirteagal 26
 maidir le foirm an dearbhaithe maidir le críochnú athchúrsála loinge atá
 leagtha síos in Iarscríbhinn III a thabhairt cothrom le dáta.
 Airteagal 10
 Deimhnithe a eisiúint agus a fhormhuiniú
 1. Tar éis chur i gcrích suirbhé
 tosaigh, suirbhé athnuachana nó suirbhé bhreise arna dhéanamh ar iarratas ó
 úinéir loinge, eiseoidh Ballstát deimhniú fardail i gcomhréir leis an bhfoirm
 atá leagtha síos in Iarscríbhinn IV. Beidh Cuid I den fhardal ábhar guaiseach
 ina fhorlíonadh ar an deimhniú sin.
 Tabharfar de chumhacht don Choimisiún gníomhartha
 tarmligthe a ghlacadh i gcomhréir le hAirteagal 26 maidir le foirm an
 dearbhaithe fardail atá leagtha síos in Iarscríbhinn IV a thabhairt cothrom le
 dáta.
 2. Tar éis an suirbhé deiridh a
 chur i gcrích go rathúil i gcomhréir le hAirteagal 8(6), eiseoidh an t‐údarás
 riaracháin deimhniú ullmhachta chun athchúrsála i gcomhréir leis an bhfoirm atá
 leagtha síos in Iarscríbhinn V. Beidh an fardal ábhar guaiseach ina fhorlíonadh
 ar an deimhniú sin.
 3. Tabharfar de chumhacht don
 Choimisiún gníomhartha tarmlighte a ghlacadh i gcomhréir le hAirteagal 26
 maidir le foirm an deimhnithe ullmhachta chun athchúrsála atá leagtha síos in
 Iarscríbhinn V a thabhairt cothrom le dáta. Aon deimhniú ullmhachta chun
 athchúrsála arna eisiúint i gcomhréir le mír 2, glacfaidh na Ballstáit eile
 leis agus, chun críocha an Rialacháin seo, measfar go bhfuil sé ar aon
 bhailíocht le deimhniú arna eisiúint acu féin.
 4. Is é an t‐údarás
 riaracháin nó eagraíocht aitheanta atá ag gníomhú thar ceann an údaráis riaracháin
 a eiseoidh na deimhnithe ullmhachta chun athchúrsála.
 Airteagal 11
 Fad agus bailíocht na ndeimhnithe
 1. Eiseofar deimhniú fardail a
 bheidh bailí go ceann tréimhse arna sonrú ag an údarás riaracháin; ní bheidh an
 tréimhse sin níos faide ná cúig bliana.
 2. Scoirfidh deimhniú fardail
 arna eisiúint faoi Airteagal 10 den Rialachán seo de bheith bailí in aon
 cheann de na cásanna seo a leanas:
 (a)
 níl an riocht ina bhfuil an long ag teacht, cuid
 mhaith, le sonraí an deimhnithe, lena n‐áirítear gan Cuid I den fhardal
 ábhar guaiseach a bheith á choinneáil ar bun agus á thabhairt cothrom le dáta
 chun athruithe ar struchtúr agus trealamh na loinge a chur san áireamh;
 (b)
 ní dhéantar an suirbhé athnuachana a chríochnú i
 gceann na dtréimhsí arna sonrú ag an údarás riaracháin, ar tréimhsí iad nach
 faide iad ná cúig bliana;
 (c)
 ní eisítear ná ní fhormhuinítear an deimhniú i
 gcomhréir le hAirteagal 10 den Rialachán seo.
 3. Deimhniú ullmhachta chun
 athchúrsála arna eisiúint faoi Airteagal 10 den Rialachán seo, scoirfidh
 sé de bheith bailí i gcás nach bhfuil an riocht ina bhfuil an long ag teacht,
 cuid mhaith, le sonraí an deimhnithe.
 4. Eiseoidh an t‐údarás
 riaracháin deimhniú ullmhachta chun athchúrsála a bheidh bailí go ceann
 tréimhse nach faide ná trí mhí. Féadfaidh an t‐údarás riaracháin nó
 eagraíocht aitheanta atá ag gníomhú thar a cheann fad a chur leis an deimhniú
 ullmhachta chun athchúrsála ionas go bhféadfar aon turas amháin ó áit go háit
 chuig an tsaoráid athchúrsála long a dhéanamh.
 teideal iii – saoráidí athchúrsála
 long
 Airteagal 12
 Ceanglais maidir le saoráidí athchúrsála
 long
 Is i saoráidí athchúrsála long atá ar an
 liosta Eorpach, agus iontu sin amháin, a dhéanfar longa a athchúrsáil.
 D'fhonn a bheith ar an liosta Eorpach,
 caithfidh saoráid athchúrsála long na ceanglais seo a leanas a chomhlíonadh:
 (a)
 a ceapadh, a tógáil agus a hoibriú a bheith
 sábháilte agus neamhdhíobhálach don chomhshaol;
 (b)
 córais bhainistíochta agus faireacháin, nósanna
 imeachta agus teicnící a bhunú nach baol sláinte iad do na hoibrithe lena
 mbaineann ná don daonra i gcóngar na saoráide athchúrsála long agus a
 dhéanfaidh éifeachtaí díobhálacha athchúrsála long ar an gcomhshaol, a chosc, a
 mhaolú, a íoslaghdú, agus a oiread is praiticiúil, a dhíchur.
 (c)
 cosc a chur ar éifeachtaí díobhálacha ar shláinte an
 duine agus ar an gcomhshaol;
 (d)
 plean maidir le saoráid athchúrsála long a ullmhú
 agus a fhaomhadh;
 (e)
 plean ullmhachta agus freagartha le haghaidh
 cásanna práinne a bhunú agus a choinneáil ar bun;
 (f)
 aird a thabhairt ar shábháilteacht agus ar oiliúint
 oibrithe, lena n‐áirítear féachaint chuige go n‐úsáidfear trealamh
 cosanta pearsanta le linn oibríochtaí ina bhfuil an trealamh sin ag teastáil;
 (g)
 taifid a choinneáil ar theagmhais, ar thionóiscí,
 ar ghalair ghairme agus ar éifeachtaí ainsealacha, agus má iarrann na húdaráis
 inniúla é, tuairisc a thabhairt ar aon teagmhais, tionóiscí, galair ghairme nó
 éifeachtaí ainsealacha a chuireann sábháilteacht oibrithe, sláinte an duine nó
 an comhshaol i mbaol, nó a d'fhéadfadh iad a chur i mbaol.
 (h)
 féachaint chuige go ndéanfar ábhair ghuaiseacha a
 bhainistiú ar bhealach sábháilte agus neamhdhíobhálach don chomhshaol;
 (i)
 údarás a bheith aici óna húdarás inniúil a cuid
 oibríochtaí a dhéanamh;
 (j)
 féachaint chuige go mbeidh rochtain ag trealamh
 práinnfhreagartha amhail trealamh agus feithiclí comhraic dhóiteáin,
 otharchairr agus crainn tógála ar gach limistéar den tsaoráid athchúrsála long;
 (k)
 féachaint chuige go gcoinneofar srian ar gach ábhar
 guaiseach atá ar bord loinge le linn an phróisis athchúrsála d'fhonn cosc a
 chur ar aon scaoileadh de na hábhair ghuaiseacha sin sa chomhshaol, a
 scaoileadh i limistéir idirthaoideacha go háirithe;
 (l)
 a thaispeáint gur féidir aon sceitheadh a
 d'fhéadfadh bheith ann a smachtú, sceitheadh i limistéir idirthaoideacha go
 háirithe;
 (m)
 gan ábhair ghuaiseacha agus dramhaíl a bheith á
 láimhseáil ach ar urláir neamhscagacha ag a bhfuil córais éifeachtacha
 draenála;
 (n)
 féachaint chuige nach ndéanfar dramhaíl a thagann
 as an athchúrsáil a aistriú ach chuig saoráidí bainistithe dramhaíola atá
 údaraithe í a chóireáil agus a dhiúscairt gan sláinte an duine a chur i mbaol
 agus ar bhealach atá neamhdhíobhálach don chomhshaol.
 Chun críocha phointe
 (n), is féidir a mheas gur bainistiú atá neamhdhíobhálach don chomhshaol atá ar
 siúl, i leith chóireáil agus dhiúscairt na dramhaíola i gceist, i gcás inar
 féidir leis an tsaoráid athchúrsála long a thaispeáint go mbeidh an tsaoráid
 bainistithe dramhaíola a ghlacann an dramhaíl á hoibriú i gcomhréir le
 caighdeáin maidir le sláinte an duine agus cosaint an chomhshaoil is comhionann
 leis na caighdeáin atá leagtha síos i ndlí an Aontais.
 Airteagal 13
 Fianaise atá le soláthar ag saoráidí
 athchúrsála long
 Soláthróidh an tsaoráid athchúrsála long
 fianaise go gcomhlíonann sí na ceanglais atá leagtha amach in Airteagal 12
 chun longa a athchúrsáil agus chun a bheith ar an liosta Eorpach.
 Déanfaidh an tsaoráid athchúrsála long an méid
 seo a leanas go háirithe:
 (1)
 an cead, an ceadúnas nó an t‐údarú a thug
 údaráis inniúla a thíre di longa a athchúrsáil a lua agus na srianta ar thomhas
 (fad uasta, leithead uasta, agus meáchan éadrom uasta) na long atá sé údaraithe
 a athchúrsáil a lua mar aon le haon teorainneacha infheidhme;
 (2)
 deimhneoidh sé nach nglacfaidh sé ach le longa atá
 faoi bhratach Ballstát den Aontas Eorpach lena n‐athchúrsáil i gcomhréir
 le forálacha an Rialacháin seo;
 (3)
 soláthróidh sé fianaise go bhfuil an tsaoráid
 athchúrsála long in ann na critéir 'sábháilte chun obair the a dhéanamh agus
 sábháilte chun dul isteach a bhunú, a choinneáil ar bun agus faireachán a
 dhéanamh orthu i gcaitheamh an phróisis athchúrsála long ar fad;
 (4)
 léarscáil a chur i gceangal ina dtaispeánfar
 teorainneacha na saoráide athchúrsála long agus an áit a ndéantar an
 athchúrsáil long;
 (5)
 i gcás gach ábhair dá dtagraítear in Iarscríbhinn I
 agus i gcás gach ábhair ghuaisigh a d'fhéadfadh a bheith ina chuid de struchtúr
 na loinge, na nithe seo a leanas a shonrú:
 (a)
 cé acu atá nó nach bhfuil an tsaoráid údaraithe an t‐ábhar
 guaiseach a bhaint. Sa chás sin, tabharfar le fios cé an fhoireann inniúil atá
 údaraithe an t‐ábhar guaiseach a bhaint agus soláthrófar fianaise den
 inniúlacht sin;
 (b)
 cé an próiseas bainistíochta dramhaíola a chuirfear
 i bhfeidhm sa tsaoráid: loisceadh, líonadh talún, nó modh eile bainistithe
 dramhaíola agus fianaise a sholáthar go ndéanfar an próiséas a chuirfear i bhfeidhm
 gan sláinte an duine a chur i mbaol agus gan dochar a dhéanamh don chomhshaol,
 agus go háirithe:
 (i) nach gcuirfear an t‐aer, plandaí
 ná ainmhithe i mbaol;
 (ii) nach mbeidh núiseanna torainn ná
 bolaidh mar thoradh air;
 (iii) nach mbeidh éifeachtaí díobhálacha
 aige ar an tuaithe ná ar áiteanna sainspéise;
 (c)
 an próiseas bainistithe dramhaíola a chuirfear i
 bhfeidhm má tá na hábhair ghuaiseacha ceaptha bheith curtha chuig saoráid
 athchúrsála dramhaíola ina dhiaidh sin lasmuigh den tsaoráid athchúrsála long.
 Soláthrófar an fhaisnéis seo a leanas maidir le gach saoráid athchúrsála
 dramhaíola iardain:
 (i) a ainm agus a seoladh;
 (ii) fianaise go bhfuil sí údaraithe an t‐ábhar
 guaiseach a chóireáil;
 (iii) tuairisc ar an bpróiseas cóireála
 dramhaíola;
 (iv) fianaise go n‐áiritheoidh an
 próiséas a chuirfear i bhfeidhm nach gcuirfear sláinte an duine i mbaol agus
 nach ndéanfar dochar don chomhshaol, agus go háirithe:
 –
 nach gcuirfear an t‐aer, plandaí ná ainmhithe
 i mbaol;
 –
 nach mbeidh núiseanna torainn ná bolaidh de thoradh
 air;
 –
 nach mbeidh éifeachtaí díobhálacha aige ar an
 tuaithe ná ar áiteanna sainspéise.
 Airteagal 14
 Saoráidí athchúrsála long atá lonnaithe i
 mBallstát a údarú
 1. Déanfaidh údaráis inniúla
 údarú chun longa a athchúrsáil a thabhairt do shaoráidí athchúrsála long atá
 lonnaithe ar a gcríoch agus a chomhlíonann na ceanglais atá leagtha amach in Airteagal 12.
 Féadfar an t‐údarú sin a thabhairt do shaoráidí athchúrsála long go ceann
 tréimhse cúig bliana ar a mhéad.
 2. Déanfaidh na Ballstáit liosta
 de na saoráidí athchúrsála long atá údaraithe acu i gcomhréir le mír 1 a bhunú
 agus a thabhairt cothrom le dáta.
 3. Tabharfar fógra i leith an
 liosta dá dtagraítear i mír 2 don Choimisiún gan mhoill agus tráth nach déanaí
 ná aon bhliain amháin amhail ó dháta teacht i bhfeidhm an Rialacháin seo.
 4. I gcás ina scoirfidh saoráid
 athchúrsála long de bheith ag comhlíonadh na gceanglas atá leagtha síos in Airteagal 12,
 tarraingeoidh an Ballstát siar an t‐údarú a tugadh don tsaoráid
 athchúrsála long lena mbaineann agus cuirfidh sé sin in iúl don Choimisiún gan
 mhoill.
 5. I gcás ina n‐údaraítear
 saoráid athchúrsála long nua i gcomhréir le mír 1, cuirfidh an Ballstát é sin
 in iúl don Choimisiún gan mhoill.
 Airteagal 15
 Saoráidí athchúrsála long atá lonnaithe
 lasmuigh den Aontas
 6. Cuideachtaí athchúrsála atá
 lonnaithe lasmuigh den Aontas agus ar mian leo longa a athchúrsáil atá faoi
 bhratach Ballstáit, cuirfidh siad iarratas faoi bhráid an Choimisiúin ar a
 saoráidí athchúrsála long a bheith ar an liosta Eorpach.
 7. Beidh ag gabháil leis an
 iarratas sin an fhaisnéis agus na doiciméid tacaíochta a cheanglaítear le hAirteagal 13
 agus le hIarscríbhinn VI a thaispeánann go gcomhlíonann an tsaoráid athchúrsála
 long na ceanglais atá leagtha amach in Airteagal 12.
 Tabharfar de chumhacht don Choimisiún gníomhartha
 tarmlighte a ghlacadh i gcomhréir le hAirteagal 26 maidir leis an bhfoirm
 maidir le haitheantas na saoráide athchúrsála long atá leagtha síos in
 Iarscríbhinn VI a thabhairt cothrom le dáta.
 8. Trí bhíthin iarratas a chur
 isteach ar a bheith ar an liosta Eorpach, glacann saoráidí athchúrsála long
 leis go bhféadfadh sé go ndéanfadh an Coimisiún, nó gníomhairí a bheadh ag
 gníomhú thar a ceann, cigireacht ar an láthair roimh dóibh a bheith curtha ar
 an liosta, nó ina dhiaidh, d'fhonn a fhíorú go bhfuil na ceanglais atá leagtha
 amach in Airteagal 12 comhlíonta acu.
 9. I bhfianaise measúnú ar an
 bhfaisnéis arna soláthar agus ar fhianaise tacaíochta arna soláthar i gcomhréir
 le mír 2, déanfaidh an Coimisiún cinneadh trí bhíthin gnímh tharmligthe cé acu
 a chuirfear nó nach gcuirfear saoráid athchúrsála long atá lonnaithe lasmuigh
 den AE ar an liosta Eorpach. Glacfar na bearta cur chun feidhme sin i gcomhréir
 leis an nós imeachta scrúdúcháin dá dtagraítear in Airteagal 27.
 Airteagal 16
 An liosta Eorpach a bhunú agus a nuashonrú
 1. Trí bhíthin gnímh tharmligthe
 agus i gcomhréir leis an nós imeachta scrúdúcháin dá dtagraítear in Airteagal 27,
 bunóidh an Coimisiún liosta Eorpach de na saoráidí athchúrsála long:
 (a)
 atá lonnaithe san Aontas agus ar thug na Ballstáit
 fógra ina leith i gcomhréir le hAirteagal 14(3);
 (b)
 atá lonnaithe lasmuigh den Aontas agus a ndearnadh
 an cinneadh iad a chur ar an liosta i gcomhréir le hAirteagal 15(4).
 2. Déanfar an liosta Eorpach a
 fhoilsiú in Iris Oifigiúil an Aontais Eorpaigh agus ar shuíomh gréasáin
 an Choimisiúin ar a dhéanaí 36 mí tar éis an lá a thiocfaidh an Rialachán seo i
 bhfeidhm.
 3. Nuair a bheidh an liosta
 Eorpach glactha, déanfaidh an Coimisiún é a thabhairt cothrom le dáta go rialta
 trí bhíthin gníomhartha tarmligthe i gcomhréir leis an nós imeachta scrúdúcháin
 dá dtagraítear in Airteagal 27:
 (a)
 chun saoráid athchúrsála long a chur leis an liosta
 Eorpach in aon cheann de na cásanna seo a leanas:
 (i) údaraíodh i gcomhréir le hAirteagal 13
 í;.
 (ii) rinneadh an cinneadh í a chur ar an liosta
 Eorpach i gcomhréir le hAirteagal 15(4);
 (b)
 chun saoráid athchúrsála long a bhaint den liosta
 Eorpach in aon cheann de na cásanna seo a leanas:
 (1)
 scoireann an tsaoráid athchúrsála long de bheith ag
 comhlíonadh na gceanglas atá leagtha amach in Airteagal 12;
 (2)
 tá an tsaoráid athchúrsála long ar an liosta ar
 feadh tréimhse is faide ná cúig bliana agus nach bhfuil fianaise soláthraithe
 aici go bhfuil na ceanglais atá leagtha amach in Airteagal 12 fós á
 gcomhlíonadh aici.
 4. Déanfaidh na Ballstáit an
 fhaisnéis go léir a d'fhéadfadh a bheith ag baint le tabhairt cothrom le dáta
 an liosta Eorpaigh a chur in iúl don Choimisiún. Tarchuirfidh an Coimisiún an
 fhaisnéis sin chuig na Ballstáit eile.
 teideal iv – forálacha ginearálta riaracháin
 Airteagal 17
 Teanga
 Tarraingeofar suas an deimhniú fardail agus an
 deimhniú ullmhachta chun athchúrsála i dteanga oifigiúil de chuid an Bhallstáit
 eisiúna, agus i gcás nach Béarla, Fraincis ná Spáinnis an teanga sin,
 aistreofar é go ceann de na teangacha sin.
 Airteagal 18
 Údaráis
 inniúla a ainmniú
 Ainmneoidh na Ballstáit na húdaráis inniúla a
 bheidh freagrach as cur chun feidhme an Rialacháin seo agus tabharfaidh siad
 fógra don Choimisiún i leith na n‐ainmniúchán sin.
 Airteagal 19
 Duine teagmhála a ainmniú
 1. Déanfaidh na Ballstáit agus
 an Coimisiún duine teagmhála amháin nó níos mó a ainmniú a bheidh freagrach as
 comhairle a chur ar dhaoine nádúrtha nó dlítheanacha a dhéanann fiosrúcháin.
 Déanfaidh duine teagmhála an Choimisiúin aon cheisteanna a fhaightear a
 bhaineann leis na Ballstáit a chur chuig na Ballstáit, agus a mhalairt.
 2. Tabharfaidh na Ballstáit
 fógra don Choimisiún maidir le daoine teagmhála a ainmniú.
 Airteagal 20
 Cruinnithe idir daoine teagmhála
 Déanfaidh an Coimisiún, má iarrann na
 Ballstáit air é, nó i gcás ina measann sé féin go bhfuil sé oiriúnach,
 cruinnithe idir na daoine teagmhála a chur ar bun go rialta chun na ceisteanna
 a eascraíonn ó chur i bhfeidhm an Rialacháin seo a phlé. Tabharfar cuireadh do
 gheallsealbhóir ábhartha freastal ar na cruinnithe sin, nó ar chodanna díobh, i
 gcás ina bhfuil na Ballstáit agus an Coimisiún ar aon aigne go bhfuil sé sin
 oiriúnach.
 teideal v – tuairisciú agus
 forghníomhú
 Airteagal 21
 Ceanglais ar úinéirí long maidir le fógra a
 thabhairt agus maidir le tuairisciú
 Déanfaidh úinéirí long an méid seo a leanas:
 (a)
 fógra i scríbhinn a thabhairt don údarás riaracháin
 ar a laghad 14 lá roimh an dáta atá sé beartaithe tús a chur le hathchúrsáil
 loinge ionas go mbeidh an t‐údarás riaracháin in ann an suirbhé agus na
 deimhnithe a cheanglaítear leis an Rialachán seo a ullmhú;
 (b)
 an fógra a thug an tsaoráid athchúrsála long dóibh
 maidir leis an dáta atá sé beartaithe tús a chur leis an athchúrsáil loinge,
 arna cheangal le hAirteagal 9(4)(b), a tharchur chuig an údarás
 riaracháin;
 (c)
 an fógra a thug an tsaoráid athchúrsála long dóibh
 maidir le críochnú athchúrsáil na loinge, arna cheangal le hAirteagal 9(4)(f),
 a tharchur chuig an údarás riaracháin.
 Airteagal 22
 Na Ballstáit tuairisciú a dhéanamh
 1. Cuirfidh gach Ballstát
 tuarascáil chuig an gCoimisiún ina mbeidh an fhaisnéis seo a leanas:
 (a)
 liosta de na longa atá faoina mbratach agus ar
 eisíodh deimhniú fardail dóibh, mar aon le hainm na cuideachta athchúrsála agus
 an áit a bhfuil an tsaoráid athchúrsála long lonnaithe de réir mar atá siad sa
 deimhniú ullmhachta chun athchúrsála;
 (b)
 liosta de na longa atá faoina mbratach a bhfuarthas
 dearbhú maidir le críochnú uathu;
 (c)
 faisnéis maidir le hathchúrsáil mhídhleathach agus
 gníomhaíochtaí leantacha arna ndéanamh ag na Ballstáit.
 2. Déanfaidh gach Ballstát an
 tuarascáil a tharchur faoin 31 Nollaig 2015 agus gach dhá bhliain ina
 dhiaidh sin.
 3. Cuirfear na tuarascálacha
 faoi bhráid an Choimisiúin go leictreonach.
 Airteagal 23
 Cur i bhfeidhm sna Ballstáit
 1. Áiritheoidh na Ballstáit go
 mbeidh pionóis éifeachtacha, comhréireacha agus athchomhairleacha infheidhme
 maidir le longa:
 (d)
 nach bhfuil an fardal ábhar guaiseach arna cheangal
 le hAirteagail 5 agus 28 ar bord acu;
 (e)
 a cuireadh á n‐athchúrsáil gan na ceanglais
 ghinearálta ullmhúcháin atá leagtha amach in Airteagal 6 a chomhlíonadh;
 (f)
 a cuireadh á n‐athchúrsáil gan an deimhniú
 fardal arna cheangal le hAirteagal 6;
 (g)
 a cuireadh á n‐athchúrsáil gan an deimhniú
 ullmhachta chun athchúrsála arna cheangal le hAirteagal 6;
 (h)
 a cuireadh á n‐athchúrsáil gan an fógra i
 scríbhinn arna cheangal le hAirteagal 21 a thabhairt don údarás
 riaracháin;
 (i)
 a athchúrsáladh ar bhealach nach raibh ag teacht
 leis an bplean athchúrsála a cheanglaítear le hAirteagal 7.
 2. Beidh na pionóis éifeachtúil,
 comhréireach agus athchomhairleach. Go háirithe, i gcás ina gcuirtear long á
 hathchúrsáil i saoráid athchúrsála long nach bhfuil ar an liosta Eorpach, beidh
 na pionóis infheidhme ag freagairt, ar a laghad, don phraghas a d'íoc an t‐úinéir
 loinge ar an long.
 3. Comhoibreoidh na Ballstáit le
 chéile, go déthaobhach nó go hiltaobhach, d'fhonn aon dul timpeall ar an
 Rialachán seo a chosc agus a bhrath.
 4. Ainmneoidh na Ballstáit na
 baill dá mbaill foirne bhuana atá freagrach as an gcomhoibriú dá dtagraítear i
 mír 3. Cuirfear an fhaisnéis sin chuig an gCoimisiún agus cuirfidh an Coimisiún
 liosta achomhair chuig na baill sin.
 5. I gcás ina ndíoltar long agus
 go ndéantar, laistigh de tréimhse is giorra ná sé mhí ina dhiaidh sin, í a chur
 á hathchúrsáil i saoráid nach bhfuil ar an liosta Eorpach, déanfar na pionóis:
 (a)
 a chur i bhfeidhm maidir leis an úinéir deireanach
 agus maidir leis an úinéir leathdheireanach i gcomhpháirt má tá an long fós
 faoi bhratach Ballstát den Aontas Eorpach;
 (b)
 a chur i bhfeidhm maidir leis an úinéir leathdheireanach,
 agus maidir leis‐sean amháin, mura bhfuil an long fós faoi bhratach
 Ballstát den Aontas Eorpach.
 6. Féadfaidh na Ballstáit
 eisceachtaí ar na pionóis atá luaite i mír 5 a thabhairt isteach sa chás nach
 bhfuil an long díolta ag an úinéir loinge le hintinn í a chur á hathchúrsáil.
 Sa chás sin, iarrfaidh na Ballstáit fianaise a bheidh ina thaca le maíomh an
 úinéara loinge, lena n‐áirítear cóip den chonradh díola.
 7. Déanfaidh na Ballstáit an
 Coimisiún a chur ar an eolas go tráthrialta maidir lena reachtaíocht náisiúnta
 a bhaineann le forghníomhú an Rialacháin seo agus leis na pionóis is
 infheidhme.
 Airteagal 24
 Gníomhaíocht a iarraidh
 1. Daoine nádúrtha nó
 dlítheanacha a ndéanann sárú ar an Rialachán seo difear dóibh nó is
 dealraitheach go ndéanfaidh sé difear dóibh, nó daoine nádúrtha nó dlítheanacha
 a bhfuil leas mór a dhóthain acu sa phróiseas cinnteoireachta maidir leis an
 gcomhshaol i leith sáruithe ar an Rialachán, nó daoine nádúrtha nó dlítheanacha
 a líomhnaíonn sárú ar cheart, sa chás ina gceanglaíonn dlí náisiúnta nós
 imeachta riaracháin an Bhallstáit sin mar réamhchoinníoll, beidh siad i
 dteideal aon bharúlacha a bhaineann le sáruithe ar an Rialachán seo nó aon
 gharbhaol sáruithe den sórt sin is eol dóibh a chur faoi bhráid daoine
 teagmhála Ballstáit agus beidh siad i dteideal iarraidh ar an údarás inniúil
 bearta a dhéanamh faoin Rialachán seo.
 An leas atá ag aon eagraíocht neamhrialtasach a
 chuireann chun cinn cosaint an chomhshaoil agus a chomhlíonann ceanglais an dlí
 náisiúnta, measfar gur leas leordhóthanach í sa phróiseas cinnteoireachta
 maidir leis an gcomhshaol i leith sáruithe ar an Rialachán. Ina theannta sin, a
 fhad a bhaineann le sárú cirt a líomhain, measfar go mbeidh cearta insáraithe
 ag na heagraíochtaí sin, i gcás ina gceanglaíonn dlí Ballstáit é mar
 réamhchoinníoll.
 2. Beidh ag gabháil leis an
 iarraidh ar bhearta an fhaisnéis ábhartha agus na sonraí a thacaíonn le
 barúlacha a cuireadh isteach maidir le sáruithe ar an Rialachán i gceist.
 3. I gcás ina léiríonn iarraidh
 ar bhearta agus na barúlacha atá ag gabháil léi go bhfuil sé dealraitheach go
 ndearnadh sárú ar an Rialachán, measfaidh an t‐údarás inniúil an iarraidh
 agus na barúlacha sin. Sa chás sin, tabharfaidh an t‐údarás faill don
 chuideachta athchúrsála a cuid tuairimí a nochtadh maidir leis an iarraidh ar
 bhearta agus na barúlacha atá ag gabháil léi.
 4. Déanfaidh an t‐údarás
 inniúil, gan mhoill agus i ngach cás i gcomhréir le forálacha ábhartha an dlí
 náisiúnta, na daoine a chuir barúlacha faoi bhráid an údaráis agus dá dtagraítear
 i mír 1 a chur ar an eolas maidir leis an gcinneadh atá déanta aige glacadh
 leis an iarraidh nó diúltú di, agus luafaidh sé na cúiseanna leis an gcinneadh
 sin.
 5. Féadfaidh na Ballstáit
 cinneadh a dhéanamh gan mír 1 go mír 4 a chur i bhfeidhm maidir le cásanna ina
 bhfuil garbhaol go sárófar an Rialachán seo.
 Airteagal 25
 Rochtain ar an
 gceartas
 1. Áiritheoidh na Ballstáit go
 mbeidh rochtain ag na daoine dá dtagraítear in Airteagal 24(1) ar chúirt
 nó ar chomhlacht eile poiblí neamhchlaonta chun athbhreithniú a dhéanamh ar
 dhlíthiúlacht nós imeachta agus shubstainteach chinntí, gníomhartha agus
 neamhghníomh an údaráis inniúil faoin Rialachán seo.
 2. Beidh an Rialachán gan dochar
 d'fhorálacha an dlí náisiúnta a rialaíonn an rochtain ar an gceartas agus a
 cheanglaíonn nach mór triail a bhaint as gach nós imeachta athbhreithnithe
 riaracháin sula rachfar i muinín imeachtaí breithiúnacha.
 teideal vi – forálacha
 críochnaitheacha
 Airteagal 26
 An tarmligean a fheidhmiú
 1. Tabharfar an chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Déanfar na cumhachtaí chun na
 gníomhartha tarmligthe dá dtagraítear in Airteagail 5, 9, 10 agus 15 a
 ghlacadh a thabhairt don Choimisiún go ceann tréimhse neamhchinntithe ama ó
 dháta teacht i bhfeidhm an Rialacháin seo.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear i mír 2 a
 chúlghairm tráth ar bith. Le cinneadh cúlghairm a dhéanamh, cuirfear deireadh
 le tarmligean na gcumhachtaí arna sonrú sa chinneadh sin. Tiocfaidh sé in
 éifeacht an lá tar éis fhoilsiú an chinnidh in Iris Oifigiúil an Aontais
 Eorpaigh nó ar dháta ina dhiaidh sin a shonrófar sa chinneadh. Ní
 dhéanfaidh sé difear do bhailíocht aon cheann de na gníomhartha tarmligthe atá
 i bhfeidhm cheana féin.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith do Pharlaimint na
 hEorpa agus don Chomhairle go comhuaineach.
 5. Ní thiocfaidh gníomh
 tarmligthe arna ghlacadh de bhun mhír 2 i bhfeidhm ach amháin mura mbeidh
 aon agóid déanta ag Parlaimint na hEorpa ná ag an gComhairle laistigh de
 thréimhse dhá mhí ó tugadh fógra i dtaobh an ghnímh sin do Pharlaimint
 na hEorpa agus don Chomhairle, nó más rud é, roimh dhul in éag na tréimhse
 sin, go mbeidh Parlaimint na hEorpa agus an Chomhairle araon tar éis
 a chur in iúl don Choimisiún nach ndéanfaidh siad aon agóid ina choinne.
 Cuirfear dhá mhí leis an tréimhse sin ar thionscnamh Pharlaimint na hEorpa nó
 na Comhairle.
 Airteagal 27
 Nós imeachta coiste
 1. Beidh coiste de chúnamh ag an
 gCoimisiún. Is é a bheidh sa Choiste sin Coiste de réir bhrí
 Rialachán (AE) Uimh. 182/2011.
 2. I gcás ina ndéantar tagairt
 don mhír seo, beidh feidhm ag Airteagal 5 de Rialachán (AE) Uimh. 182/2011.
 Airteagal 28
 Foráil
 idirthréimhseach
 1. Bunófar fardal ábhar
 guaiseach do gach long tráth nach déanaí ná cúig bliana tar éis theacht i
 bhfeidhm an Rialacháin seo.
 2. Féadfaidh na Ballstáit, roimh
 fhoilsiú an liosta Eorpaigh, athchúrsáil long i saoráidí atá lonnaithe lasmuigh
 den Aontas a údarú faoi réir fíorú go gcomhlíonann an tsaoráid athchúrsála long
 na ceanglais atá leagtha amach in Airteagal 12 i bhfianaise na faisnéise a
 sholáthar an t‐úinéir loinge, na saoráidí athchúrsála long nó i
 bhfianaise faisnéise a fuarthas ar bhealach eile.
 Airteagal 29
 Leasú ar Rialachán (CE) Uimh. 1013/2006
 In Airteagal 1(3) de Rialachán (CE) Uimh. 1013/2006
 cuirtear isteach an pointe seo a leanas:
 '(i) Longa
 atá faoi raon feidhme Rialachán (AE) Uimh. XX [cuirtear teideal iomlán
 an Rialacháin seo isteach anseo](*).
 ________________
 (*) IO L [...],
 [...], Lch. [..]'
 Airteagal 30
 Athbhreithniú
 Déanfaidh an Coimisiún athbhreithniú ar an
 Rialachán seo tráth nach déanaí ná dhá bhliain tar éis an dáta a thiocfaidh
 Coinbhinsiún Hong Cong i bhfeidhm. Breithneofar san athbhreithniú sin saoráidí
 arna n‐údarú ag páirtithe Choinbhinsiún Hong Cong a chur ar an liosta
 Eorpach de shaoráidí athchúrsála long d'fhonn athobair agus ualach riaracháin a
 sheachaint.
 Airteagal 31
 Tiocfaidh an Rialachán seo i bhfeidhm an trí
 chéad seasca is cúigiú lá tar éis lá a fhoilsithe in Iris Oifigiúil an
 Aontais Eorpaigh.
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil, an
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 IARSCRÍBHINN I
 LIOSTA ÍTIMÍ AN FHARDAIL ÁBHAR GUAISEACH
 1. Ábhair ina bhfuil aispeist
 2. Substaintí a ídíonn an t‐ózón:
 substaintí rialaithe arna sainiú in Airteagal 1(4) de Phrótacal Montréal
 maidir le Substaintí a Ídíonn an Ciseal Ózóin arna liostú in Iarscríbhinní A,
 B, C, nó E a ghabhann leis an bprótacal sin faoi mar a bheidh sé i bhfeidhm
 tráth a chuirfear i bhfeidhm nó tráth a léirmhíneofar an Iarscríbhinn seo.
 Substaintí a ídíonn an t‐ózón agus a d'fhéadfadh a bheith ar bord loinge,
 lena n‐áirítear, inter alia, iad seo a leanas:
 ·
 Halón 1211 Brómaclóradéfhluaraimeatán,
 ·
 Halón 1301 Brómaitrífhluaraimeatán, Halón 2402 1,2,‐Débhrómai‐1,1,2,2,‐teitreafluaireatán
 (ar a dtugtar Halon 114B2 freisin)
 ·
 CFC-11 Tríchlórafluaraimeatán, CFC-12
 Déchlóraidéfhluaraimeatán, CFC‐113 1,1,2-tríchlóra-1,2,2-trífhluaireatán
 ·
 CFC-114 1,2,-déchlóra-1,1,2,2-teitreafluaireatán,
 CFC-115 Clóraipeinteafluaireatán
 3. Ábhar ina bhfuil défheinil
 pholaclóirínithe (PCB)
 4. Comhdhúile agus córais
 frithsmálaithe a rialaítear faoi Iarscríbhinn I a ghabhann leis an
 gCoinbhinsiún Idirnáisiúnta ar Chórais Dhíobhálacha Frithsmálaithe ar Longa a
 Rialú (Coinbhinsiún AFS)
 5. Ábhair ina bhfuil aigéad
 sulfónach sárfhluarochtáin agus a dhíorthaigh (PFOS)
 6. Caidmiam agus comhdhúile
 caidmiam
 7. Cróimiam heicsifhiúsach agus
 comhdhúile cróimiam heicsifhiúsaigh
 8. Luaidhe agus comhdhúile
 luaidhe
 9. Mearcair agus comhdhúile
 mearcair
 10. Défheinilí polabróimínithe
 (PCBanna)
 11. Éitir dhéfheiníle
 pholabróimínithe (PBDEnna)
 12. Naftailéiní polaclóirinithe
 (breis agus trí adamh clóirín)
 13. Substaintí radaighníomhacha
 14. Pairifíní clóirínithe
 gearrshlabhra áirithe (clóralcáin de chineál C10-C13)
 15. Lasairmhoilleoir bróimínithe
 (HBCDD)
 IARSCRÍBHINN II
 FOIRM UM THUAIRISCIÚ AN DÁTA ATÁ BEARTAITHE TÚS A CHUR LE hATHCHÚRSÁIL LOINGE
 Leis
 seo déanann ................................ (ainm na saoráide
 athchúrsála long)
 atá
 lonnaithe i ................................ (Seoladh iomlán na
 saoráide athchúrsála long)
 atá ar an liosta Eorpach arna bhunú le Rialachán (AE) Uimh. XXXX ó
 Pharlaimint na hEorpa agus ón gComhairle an .... maidir le hathchúrsáil long
 agus a bhfuil údarú aici longa a athchúrsáil faoi údarú Rialtas
 ................................ (ionad an
 údaraithe)
 ó
 ................................ (ainmniú iomlán an údaráis
 inniúil)
 an
 (ll/mm/bbbb)............................................... (an
 dáta eisiúna)
 a thuairisciú go bhfuil an tsaoráid athchúrsála long ullamh, ar gach
 slí, tús a chur le hathchúrsáil
 an
 tsoithigh...................................................... (uimhir
 IMO)
 Tá iniata leis seo an deimhniú ullmhachta chun athchúrsála arna
 eisiúint faoi fhorálacha Rialachán (AE) Uimh. XXXX ó Pharlaimint na hEorpa
 agus ón gComhairle an .... maidir le hathchúrsáil long faoi údarú
 ................................ (ainmniú iomlán
 an Stáit)
 ó
 ................................ (ainmniú
 iomlán an duine nó na heagraíochta atá údaraithe faoi Rialachán (AE) Uimh. XXXX)
 an
 (ll/mm/bbbb)............................................... (an
 dáta eisiúna).
 Síniú.............
 IARSCRÍBHINN III
 FOIRM AN DEARBHAITHE MAIDIR LE CRÍOCHNÚ ATHCHÚRSÁLA LOINGE
 Is
 éard atá sa doiciméad seo dearbhú maidir le críochnú athchúrsála loinge i leith
 ................................ (ainm na loinge nuair a fuarthas í lena
 hathchúrsáil/tráth a díchláraithe)
 Sonraí na loinge nuair a fuarthas í lena hathchúrsáil
 Sainuimhir nó sainlitreacha ||
 Calafort clárúcháin ||
 Olltonnáiste ||
 Uimhir IMO ||
 Ainm agus seoladh an úinéara loinge ||
 Uimhir aitheantais IMO an úinéara chláraithe ||
 Uimhir aitheantais IMO na cuideachta ||
 Dáta tógála ||
 LEIS
 SEO DEARBHAÍTEAR:
 Go ndearnadh an long
 a athchúrsáil i gcomhréir leis an bplean athchúrsála loinge agus le Rialachán
 (AE) Uimh. XXXX ó Pharlaimint na hEorpa agus ón gComhairle an .... maidir
 le hathchúrsáil long sa tsaoráid seo:
 ................................ (ainm agus
 suíomh na saoráide athchúrsála long údaraithe)
 agus
 gur críochnaíodh an athchúrsáil an: an (ll/mm/bbbb) ................................ (an dáta eisiúna)
 Arna
 eisiúint i/in/sa ................................ (áit eisiúna an dearbhaithe maidir le críochnú)
 an (ll/mm/bbbb) .................. (an dáta eisiúna)
 (Síniú
 úinéir na saoráide athchúrsála loinge nó síniú ionadaí atá ag gníomhú thar a
 cheann)
 IARSCRÍBHINN IV
 FOIRM AN DEARBHAITHE FARDAIL
 (Séala Oifigiúil)(Stát)
 Arna eisiúint faoi fhorálacha Rialachán (AE) Uimh. XXXX ó
 Pharlaimint na hEorpa agus ón gComhairle an .... maidir le hathchúrsáil long
 ('an Rialachán' anseo feasta)
 faoi údarú rialtas
 .....................................................................(ainmniú iomlán an
 Stáit)
 ag
 ....................................(an duine nó an eagraíocht atá údaraithe faoin
 Rialachán)
 Sonraí na loinge
 Ainm na loinge ||
 Sainuimhir nó sainlitreacha ||
 Calafort clárúcháin ||
 Olltonnáiste ||
 Uimhir IMO ||
 Ainm agus seoladh an úinéara loinge ||
 Uimhir aitheantais IMO an úinéara chláraithe ||
 Uimhir aitheantais IMO na cuideachta ||
 Dáta tógála ||
 Sonraí Chuid I
 den fhardal ábhar guaiseach
 Uimhir aitheantais/fíoraithe Chuid I den fhardal
 ábhar guaiseach: ...................................................................
 DEIMHNÍTEAR
 LEIS SEO:
 1. go ndearnadh suirbhé ar an
 long i gcomhréir le hAirteagal 8 den Rialachán;
 2. go léiríonn an suirbhé go
 bhfuil Cuid I den fhardal ábhar guaiseach ag lánchomhlíonadh cheanglais
 infheidhme an Rialacháin seo.
 Dáta chríochnú an
 tsuirbhé ar a bhfuil an deimhniú seo bunaithe:..................................................................(ll/mm/bbbb)
 Beidh an deimhniú seo
 bailí go dtí:..................................................................(ll/mm/bbbb)
 Arna eisiúint
 i/in/sa:.................................... (áit eisiúna an
 deimhnithe)
 an (ll/mm/bbbb) ............... ...........................................
 (Dáta eisiúna)(Síniú an oifigigh chuí-údaraithe atá ag eisiúint an
 deimhnithe)
 (Séala nó stampa an údaráis, de réir mar is iomchuí)
 FORMHUINIÚ CHUN SÍNEADH A CHUR LE BAILÍOCHT DEIMHNITHE ATÁ BAILÍ GO
 CEANN TRÉIMHSE IS GIORRA NÁ CÚIG BLIANA[27]
 Comhlíonann an long
 seo forálacha ábhartha an Rialacháin, agus glacfar leis an deimhniú seo,
 i gcomhréir le hAirteagal 10 den Rialachán, mar dheimhniú bailí go
 dtí (ll/mm/bbbb): .........
 Síniú............................................................ (síniú an oifigigh chuí-údaraithe)
 Áit:
 Dáta: (ll/mm/bbbb)
 (Séala nó stampa an údaráis, de réir mar is iomchuí)
 FORMHUINIÚ I gCÁS INA BHFUIL AN SUIRBHÉ CRÍOCHNAITHE[28]
 Comhlíonann an long
 seo forálacha ábhartha an Rialacháin, agus glacfar leis an deimhniú seo,
 i gcomhréir le hAirteagal 10 den Rialachán, mar dheimhniú bailí go
 dtí (ll/mm/bbbb):
 Síniú:............................................................... (síniú an oifigigh chuí-údaraithe)
 Áit:
 Dáta: (ll/mm/bbbb)
 (Séala nó stampa an údaráis, de réir mar is iomchuí)
 FORMHUINIÚ CHUN BAILÍOCHT AN tSUIRBHÉ A SHÍNEADH GO mBAINFEAR CALAFORT
 AN tSUIRBHÉ AMACH NÓ GO CEANN TRÉIMHSE CAIRDE[29]
 Glacfar leis an deimhniú seo, i gcomhréir le hAirteagal 10 den
 Rialachán seo, mar dheimhniú bailí go dtí (ll/mm/bbbb):
 Síniú: ................................ (Síniú an oifigigh
 chuí-údaraithe)
 Áit:......................................................................................................................................................
 Dáta: (ll/mm/bbbb)...............................................................................................................................
 (Séala nó stampa an údaráis, de réir mar is
 iomchuí)
 FORMHUINIÚ CHUN SUIRBHÉ BREISE A DHÉANAMH[30]
 Iar suirbhé breise arna dhéanamh i gcomhréir le hAirteagal 8 den
 Rialachán, fionnadh go gcomhlíonann an long forálacha ábhartha an Rialacháin.
 Síniú: ................................ (Síniú an oifigigh
 chuí-údaraithe)
 Áit:......................................................................................................................................................
 Dáta: (ll/mm/bbbb)...............................................................................................................................
 (Séala nó stampa an údaráis, de réir mar is
 iomchuí)
 IARSCRÍBHINN V
 FOIRM AN DEIMHNITHE ULLMHACHTA CHUN ATHCHÚRSÁLA
 (Séala Oifigiúil)(Stát)
 Arna eisiúint faoi fhorálacha Rialachán (AE) Uimh. XXXX
 ó Pharlaimint na hEorpa agus ón gComhairle an .... maidir le hathchúrsáil long
 ('an Rialachán' anseo feasta) faoi údarú rialtas:
 ......................................................................................(ainmniú
 iomlán an Stáit)
 ag
 ...................................................................................... (an duine nó an eagraíocht atá údaraithe faoin Rialachán)
 Sonraí na loinge
 Ainm na Loinge ||
 Sainuimhir nó sainlitreacha ||
 Calafort clárúcháin ||
 Olltonnáiste ||
 Uimhir IMO ||
 Ainm agus seoladh an mhonaróra ||
 Uimhir aitheantais IMO an úinéara chláraithe ||
 Uimhir aitheantais IMO na cuideachta ||
 Dáta tógála ||
 Sonraí na saoráide athchúrsála long
 (Ainm na saoráide athchúrsála long) ||
 Sainuimhir aitheantais na cuideachta athchúrsála[31] ||
 Seoladh iomlán ||
 Dáta éaga an doiciméid a dhearbhaíonn go bhfuil an Rialachán á chomhlíonadh ||
 Sonraí an fhardail ábhar guaiseach
 Uimhir aitheantais/fioraithe an fhardail ábhar
 guaiseach:.............
 Sonraí na saoráide athchúrsála long
 Uimhir
 aitheantais/fioraithe an phlean athchúrsála loinge:.............
 Tabhair faoi deara: An plean
 athchúrsála loinge a cheanglaítear le hAirteagal 7 den Rialachán seo, is
 cuid dhílis é den deimhniú ullmhachta chun athchúrsála agus ní mór é a bheith
 ag gabháil leis an deimhniú athchúrsála i dtólamh.
 LEIS
 SEO DEIMHNÍTEAR:
 1. go ndearnadh suirbhé ar an
 long i gcomhréir le hAirteagal 8 den Rialachán;
 2. go bhfuil fardal ábhar
 guaiseach ag an long i gcomhréir le hAirteagal 5 den Rialachán;
 3. go bhfuil léiriú ceart sa
 phlean athchúrsála loinge a cheanglaítear le hAirteagal 7 den Rialachán ar
 an bhfaisnéis atá san fhardal ábhar guaiseach arna cheangal le hAirteagal 5
 den Rialachán agus go bhfuil faisnéis ann maidir le bunú, agus coinneáil ar bun
 na gcritéar sábháilte chun dul isteach agus sábháilte chun obair the a dhéanamh
 agus faireachán a dhéanamh ar na critéir sin.
 4. go bhfuil an tsaoráid
 athchúrsála long ina ndéanfar an long seo a athchúrsáil ar an liosta Eorpach i
 gcomhréir le hAirteagal 16 den Rialachán seo.
 Beidh an deimhniú seo
 bailí go dtí (ll/mm/bbbb).................................................................. (dáta)
 Arna eisiúint
 i/in/sa:.................................... (áit
 eisiúna an deimhnithe)
 (ll/mm/bbbb) ...............
 ...........................................
 (Dáta eisiúna) (Síniú an oifigigh chuí-údaraithe atá ag eisiúint an
 deimhnithe)
 (Séala nó stampa an údaráis, de réir mar
 is iomchuí)
 FORMHUINIÚ CHUN BAILÍOCHT AN DEIMHNITHE A SHÍNEADH GO mBAINFEAR
 CALAFORT NA SAORÁIDE ATHCHÚRSÁLA LONG AMACH NÓ GO CEANN TRÉIMHSE CAIRDE[32]
 Glacfar leis an deimhniú seo, i gcomhréir le hAirteagal 8 den
 Rialachán seo, mar dheimhniú le haghaidh turais amháin ó áit go háit
 ó chalafort: ...............................
 go calafort:
 Síniú: ................................ (síniú an oifigigh
 chuí-údaraithe)
 Áit:......................................................................................................................................................
 Dáta: (ll/mm/bbbb)...............................................................................................................................
 (Séala nó stampa an údaráis, de réir mar
 is iomchuí)
 IARSCRÍBHINN VI
 FORIM MAIDIR LE hAITHEANTAS NA SAORÁIDE ATHCHÚRSÁLA LONG
 Aitheantas na
 saoráide athchúrsála long
 Ainm na saoráide athchúrsála long ||
 Sainuimhir aitheantais na cuideachta athchúrsála ||
 Seoladh iomlán na saoráide athchúrsála long ||
 An príomhdhuine teagmhála ||
 Uimhir ghutháin ||
 Seoladh ríomhphoist ||
 Ainm, seoladh agus sonraí teagmhála na cuideachta athchúrsála ||
 Teanga(cha) oibre ||
 [1] Rialachán (CE) Uimh. 1013/2006 ó Pharlaimint na
 hEorpa agus ón gComhairle an 14 Meitheamh 2006 maidir le loingsiú
 dramhaíola.
 [2] Ar na longa a bhfuil bratach Ballstát den AE ar foluian
 acu a díchóimeáladh sa bhliain 2009, díchóimeáladh breis agus 90% lasmuigh den
 ECFE, san Áis Theas den chuid is mó.
 [3] De ghnáth cuirtear meáchan dramhloinge in iúl i dtéarmaí
 tonnaí toillíochta éadrom (LDT) a ndéantar a ríomhadh gan lastas, breosla,
 uisce ballasta etc., agus, is ionann é agus meáchan cruaiche an tsoithigh.
 [4] Cinneadh VII/26 maidir le bainistiú díchóimeála long ar
 bhealach neamhdhíobhálach don chomhshaol, arna ghlacadh le linn an 7ú Comhdháil
 de Pháirtithe Choinbhinsiún Basel.
 [5] Féach Cinneadh VIII/11 http://www.basel.int/meetings/cop/cop8/docs/16e.pdf#viii11
 [6] Cinneadh OEWG-VII/12 maidir le bainistiú díchóimeála
 long ar bhealach neamhdhíobhálach don Chomhshaol.
 [7] Féach cinneadh OEWG VII/12
 http://archive.basel.int/meetings/oewg/oewg7/docs/21e.pdf.
 [8] Tá aighneacht ón Aontas Eorpach agus a Bhallstáit ar
 fáil i mBéarla ag: http://archive.basel.int/ships/oewg-vii12-comments/comments/eu.doc
 .
 [9] Cinneadh X/ AA maidir le bainistiú díchóimeála long ar
 bhealach neamhdhíobhálach don chomhshaol, arna ghlacadh le linn an 10ú
 comhdháil de Pháirtithe Choinbhinsiún Basel.
 [10] Teachtaireacht COM(2008) 767 críochnaitheach an 19 Samhain
 2008 lena ndéantar straitéis AE a thiolacadh i ndáil le longa a dhíchóimeáil ar
 bhealach níos fearr, agus measúnú tionchair uirthi sa Doiciméad Inmheánach
 Oibre de chuid an Choimisiúin SEC(2008) 2846
 [11] Rialachán (CE) Uimh. 1013/2006 ó Pharlaimint na hEorpa
 agus ón gComhairle an 14 Meitheamh 2006 maidir le loingsiú dramhaíola.
 [12] http://ec.europa.eu/environment/waste/ships/index.htm.
 [13] http://www.europarl.europa.eu/sides/getDoc.do?pubRef=-//EP//TEXT+TA+P6-TA-2009-0195+0+DOC+XML+V0//EN&language=EN.
 [14] http://eescopinions.eesc.europa.eu/EESCopinionDocument.aspx?identifier=ces\nat\nat425\ces877-2009_ac.doc&language=EN.
 [15] http://www.consilium.europa.eu/uedocs/cms_data/docs/pressdata/en/envir/110626.pdf
 .
 [16] IO L 190, 12.7.2006, Lch. 1.
 [17] Leasú ar Choinbhinsiún Basel ('An leasú toirmisc') arna
 ghlacadh le Cinneadh III/1 ó Pháirtithe Choinbhinsiún Basel.
 [18] IO L 312, 22.11.2008, Lch. 3.
 [19] IO L 55, 28.2.2011, Lch. 13.
 [20] IO 196, 16.8.1967, Lch. 1.
 [21] IO L 353, 31.12.2008, Lch. 1.
 [22] IO L 131, 28.5.2009, Lch. 11.
 [23] IO L 255, 30.9.2005, Lch. 22.
 [24] IO L 243, 24.9.1996, Lch. 31.
 [25] IO L 286, 31.10.2009, Lch. 1.
 [26] IO L 223, 25.8.2010, Lch. 29.
 [27] Agus an suirbhé ar siúl, déanfar an leathanach seo den
 fhormhuiniú a atáirgeadh agus a chur leis an deimhniú má mheasann an riarachán
 gur gá sin.
 [28] Agus an suirbhé ar siúl, déanfar an leathanach seo den
 fhormhuiniú a atáirgeadh agus a chur leis an deimhniú má mheasann an riarachán
 gur gá sin.
 [29] Agus an suirbhé ar siúl, déanfar an leathanach seo den
 fhormhuiniú a atáirgeadh agus a chur leis an deimhniú má mheasann an riarachán
 gur gá sin.
 [30] Agus an suirbhé ar siúl, déanfar an leathanach seo den
 fhormhuiniú a atáirgeadh agus a chur leis an deimhniú má mheasann an riarachán
 gur gá sin.
 [31] An uimhir aitheantais atá tugtha sa liosta Eorpach.
 [32] Déanfar an leathanach seo den fhormhuiniú a atáirgeadh
 agus a chur leis an deimhniú má mheasann an riarachán gur gá sin.